Өфөнөң 22-се балалар баҡсаһы ҡаланың тарихи үҙәгендә урынлашҡан\n1953 йылда төҙөлгән бинаға ике йыл элек тышҡы яҡтан капиталь ремонт эшләнә. Быйыл мәктәпкәсә учреждениеның күптән төҙөкләндереү эштәре талап иткән верандаһына ла сират етте. Эш хәйриә акцияһы сиктәрендә бушҡа башҡарыла.\nТатьяна Курсакова, Өфөнөң 22-се балалар баҡсаһы мөдире: «Баҡсаға 200-ҙән ашыу бала йөрөй. Ихаталағы 8 веранданың береһе ныҡ иҫкергәйне. Ниһайәт, Бөтә Рәсәй акцияһына эләктек. Иң мөһиме, ремонт бушҡа, ҡыҫҡа ваҡыт эсендә һәм сифатлы итеп башҡарыла. Ошондай меценаттар күберәк булһын ине».\n¤200 мең һум самаһына төшкән төҙөкләндереү сараһы Бөтә Рәсәй изгелек марафоны сиктәрендә бушҡа эшләнә. Акцияны икенсе йыл рәттән түбә ябыусыларҙың Милли союзы ойоштора. Быйыл ул Рәсәйҙең бер нисә эре ҡалаһында үтә.\nИгорь Красноперов, төҙөлөш компанияһының техник директоры, Башҡортостандың атҡаҙанған төҙөүсеһе: «20 майҙа Рәсәйҙә ҡыйыҡ ябыусылар көнө билдәләнә. Ошо уңайҙан икенсе йыл рәттән берлек изгелек марафоны ойоштора. Маҡсаты - төрлө балалар учреждениеларына ярҙам итеү, эшсе һөнәрҙе популярлаштырыу».\nМарафон, социаль объекттарҙағы төҙөлөш сифатына йәмғиәт иғтибарын йүнәлтеүҙе лә маҡсат итеп ҡуя. Был юлы ла, төҙөлөштә яңы алымдар, юғары сифатлы материалдар ҡулланылған.


Сәсән Буранбай тоҡомо.\nБаймаҡ районы Буранбай ауылында тыуып үҫкән ҡурайсы, һәүәҫкәр йырсы Рәмил Ҡотдосов ҡатнаша.\nМилли көйҙәребеҙҙә халҡыбыҙҙың яҙмышы, тарихы сағыла.\nБаймаҡ районы Йомаш ауылында тыуып үҫкән һәүәҫкәр ҡурайсы, йырсы Фуат Юнысбаев.\nМаҡсаты - йыр - моң һөйөүселәрҙе рухи яҡтан байытыу.\nБаймаҡ районы Үрге Яйыҡбай ауылынан ҡурайсы, һәүәҫкәр йырсы Рифат Йәмлихин.\nШиғриәт - матур, нәфис һүҙ сәнғәте.\nБлаговар районы Иҫке Күсәрбай ауылынан һүҙ сәнғәте оҫтаһы Гөлфирә Әхмәтшина һәм "Ҡәләмдәштәр" ижади түңәрәк ағзалары.


Өфө уҡыусылары осоусы аппараттар ҡороуҙа белемен камиллаштыра - Bash.News\nӨфө уҡыусылары осоусы аппараттар ҡороуҙа белемен камиллаштыра\nӨфө уҡыусылары осоусы аппараттар ҡороуҙа белемен камиллаштыра https://bash.news/news/89781_f_uyusylary_osousy_apparattar_oroua_belemen_kamillashtyra/?lang=bash\nМәскәүҙән еңеү менән! Рәми Ғарипов исемендәге 1-се Республика башҡорт гимназия-интернаты уҡыусылары Ломоносов исемендәге Мәскәү дәүләт университетында үткән "Һауа һәм инженерия" конкурсы финалына сыҡҡан. Һигеҙенсе тапҡыр ойошторлған форумда илдең төрлө төбәктәренән һәм сит илдәрҙән 100-ҙән ашыу түңәрәк уҡыусылары ҡатнаша, бәйге тиҫтәгә яҡын йүнәлеш буйынса үтә.\nГимназия-интернаттан бер төркөм балалар пилотһыҙ осоу ҡоролмалары төҙөү, икенсе команда бортында осоу ракетаһы ҡуйылған самолет йыйыу буйынса үҙ оҫталығын иҫбатлай. Яҡташтарыбыҙ был конкурста тәүге тапҡыр ғына ҡатнашыуға ҡарамаҫтан юғары кимәл күрһәтеп финалға сыға. Улар еңеүселәр исемлегенә эләгә, финал Владимир ҡалаһында июнь башында үтә. Башҡортостан уҡыусылары йыйған дрон күп функциялы булыуы менән айырылып тора.\nАвиамоделдәр йыйыу түңәрәге гимназияла күптән түгел генә эшләй башлаған. Шуға ҡарамаҫтан, уҡыусылар уны үҙ итеп өлгөргән дә инде. Малайҙар һәм ҡыҙҙар осоу ҡоролмаларынң яңы моделдәрен йыйырға хыяллана, улар көнкүреш эштәрендә булышлыҡ итергә лә, башҡа бурыстарҙы үтәргә лә мөмкин.\nӨфө дәүләт технология һәм дизайн колледжында 5 яңы оҫтахана асылды\n23:35, 12 дек


Мәсетле районындағы хәл алдаҡ булып сыҡты\n10 Ноябрь 2018, 03:23\nБалалар ҙа, уҡытыусылар ҙа мәктәпкә эскән килеш килгән, тигән хәбәрҙе нимә өсөн таратҡандар?\nМәсетле районында дүртенсе-алтынсы синыфтарҙа уҡыусы балалар күпер аҫтында эске ойошторған да мәктәпкә иҫерек килеш килгән, тигән хәбәр таралғайны.\n“Мәсетле хәбәрҙәре” гәзите яҙыуынса, ошо арала бер нисә оло кеше редакцияға килеп, үҙҙәренсә аңлатма биргән. “Хәл бик аяныслы. Ҡот осҡос ваҡиға тураһында ишеткәс, район хакимиәте башлығы мәктәпкә килеп, уҡытыусыларҙы туҙҙырҙы ғына!” – тип һөйләгәндәр журналистарға. Уҡыусыларҙың ата-әсәләренә ышанһаң, башланғыс синыфтарға белем биреүсе уҡытыусыларҙың береһе йыш ҡына мәктәптә һалмыш булып йөрөй икән.\nӘммә уҡыу йорто етәкселеге күп кенә һүҙҙәрҙең ялған булыуын раҫлай. Директор вазифаһын башҡарыусы әйтеүенсә, спиртлы эсемлек ҡулланыу осрағы теркәлгән, әммә етенсе синыф балалары араһында. Атап әйткәндә, мәктәп һаҡсыһы иҫерек үҫмерҙе тотоп алған да уҡытыусыларға тапшырған. Малай менән тиҙ арала әңгәмә үткәргәндәр, икенсе көнөнә мәктәп психологы уның ата-әсәһенә лә улдарының ҡылығын аңлатҡан, хәлдәрен һораштырған, кәңәштәр биргән.\nРайон башлығының мәктәпкә килеп китеүе бөтөнләй башҡа сәбәп менән булған икән. Иҫереп йөрөүсе уҡытыусы тураһында хәбәр ҙә уйлап сығарылған, ти директор вазифаһын башҡарыусы.\n“Башинформ”ға Башҡортостан буйынса Эске эштәр министрлығының матбуғат хеҙмәтенән дә аңлатма биргәндәр. Ысынлап та һаҡсының иҫерек малайҙы тотоуы осрағы теркәлгән, ти. Мәсьәләне яйға һалыуға бәлиғ булмағандар эштәре буйынса инспекторҙар йәлеп ителгән. Малайҙың ата-әсәһенә ҡарата административ протокол төҙөлгән.\nИкенсе сығанаҡтарҙан алынған хәбәргә ярашлы, киң мәғлүмәт сараларындағы шау-шыу яңы директорҙы вазифаһына ҡуйҙыртмау өсөн ҡайһы бер уҡытыусылар һәм ата-әсәләр тарафынан юрый ҡуйыртыла. Йәнәһе, яман хәбәрҙәр ташҡа баҫылып сыҡҡас, уның исеме тапланасаҡ.\nБаҡһаң, район хакимиәте башлығы уҡыу йортона тап шул мәсьәлә буйынса, йәғни педагогтар коллективы менән директор вазифаһын ваҡытлыса башҡарыусының мөнәсәбәттәрен көйләү маҡсатында килеп йөрөгән булған...\n(Фото Интернет селтәренән алынды).


Өфөгә Иран делегацияһы килде | ГТРК «Башкортостан» — Новости Уфы и РБ\nӨфөгә Иран делегацияһы килде\n05 сентября 2018 — 16:08 ГТРК «Башкортостан»\nБер-нисә минут элек кенә Республика башлығының Иран ислам республикаһы делегацияһы менән осрашыуы тамамланды. Иран менән Башҡортостан араһында сауҙа әйләнеше күләме йылдан йыл арта. 2018 йылдың ғинуарында алынған мәғлүмәттәр буйынса республикала Иран капиталы ҡатнашҡан 5 предприятие уңышлы эшләй. 2015 йылдан башлап гуманитар хеҙмәттәшлек киңәйә. Мәҙәни бәйләнештәрҙе күңел талабы, йөрәк аралашыуы, рухи аҙыҡ булараҡ нығытыу ике республика өсөн дә мөһим, тип билдәләнде осрашыуҙа.


Бәхеттәрен Бөрөлә табалар\n8 Ноябрь 2017, 16:54\nБөрө ҡалаһында матур донъя ҡороп, сабыйҙарын тәрбиәләүгә етди ҡараған, өйҙәрендә йылылыҡ, яҡтылыҡ хөкөм һөргән татыу ғаиләләр бихисап. Гүзәл һәм Рөстәм Абдуллиндар нәҡ шундайҙарҙың береһе.\nҠалабыҙҙа матур донъя ҡороп, сабыйҙарын тәрбиәләүгә етди ҡараған, өйҙәрендә йылылыҡ, яҡтылыҡ хөкөм һөргән татыу ғаиләләр бихисап. Гүзәл һәм Рөстәм Абдуллиндар нәҡ шундайҙарҙың береһе.\n2003 йылдың йәйге матур көндәренең береһендә Илеш районы Үрге Йәркәй 4-се мәктәбен тамамлаған Гүзәл Бөрө ҡалаһына уҡырға юллана. Имтихандарҙы уңышлы тапшырып, Бөрө дәүләт педагогия институтының филология факультеты башҡорт-рус бүлеге студенты булып китә. Тап Бөрөлә үҙенең беренсе мөхәббәтен осрата ул. 5-се курс егете Рөстәм Балаҡатай районы Кәркәй ауылынан була. Армия хеҙмәтенән егетте ҡыҙ көтөп ала. 2007 йылдың 21 сентябрендә бер һөйөү утында янған пар ата-әсәйҙәр ярҙамы менән гөрләтеп туй яһай. Бер йылдан ата-әсәне ҡыуандырып ҡыҙҙары Милена донъяға килә. Шул арала Гүзәл дә ҡыҙыл диплом менән юғары уҡыу йортон тамамлай. Ике йылдан һуң бәхетле ғаиләгә тағы ла шатлыҡ өҫтәп, улдары Алмаз тыуа.\nЙәш ғаилә студент саҡтарында уҡ яратып өлгөргән Бөрөлә төпләнә. Ҡояшлы микрорайонында өй һалып сығалар. Ғаилә башлығы Рөстәм Альберт улы 10 йылдан артыҡ Эске эштәр министрлығы системаһында эшләй. Хәҙерге көндә Росгвардияның Бөрө бүлексәһендә лицензия-рөхсәт эштәре буйынса инспектор булып хеҙмәтен дауам итә. Эшен яуаплы башҡарғаны өсөн маҡтау ҡағыҙҙары менән бүләкләнгән.\nГүзәл Ләис ҡыҙы Бөрө ҡалаһының 7-се мәктәбендә башҡорт теле һәм әҙәбиәтен уҡыта. Ҡыҙҙары Милена шул уҡ мәктәптең 2-се класында уҡый. Бәләкәй Алмаз балалар баҡсаһына йөрөй.\n«Минең уйлауымса, матур сәскәләрҙе бары тик Рөстәм генә бүләк итә, Рөстәм генә матур, иркә һүҙҙәр әйтә ала. Шуға ла мин үҙемде бик бәхетле хис итәм, тормошомдан ҡәнәғәтмен», – ти шатлығынан балҡып торған Гүзәл.


Турист һуҡмаҡтары бик текә\nОшо көндәрҙә уҡыусылар араһында спорт туризмы буйынса 61-се район ярыштары уҙҙы.\nТүбән Әүрез ауылы янындағы матур тәбиғәт ҡосағында палаткалар лагеры барлыҡҡа килде. Унда мәктәптәрҙән 22 команда урынлашты.\nСараны тантаналы асып, район хакимиәте башлығы урынбаҫары З. З. Әхмәтов, мәғариф бүлеге етәксеһе А. Т. Солтанғолов, Пионерҙар йорто директоры Н. А. Самойлова, спорт комитеты рәйесе Д. М. Әхмәҙрисламов йәш туристарға изге теләктәрен еткерҙе.\nПрограмма, ғәҙәттәгесә, мауыҡтырғыс һәм ҡыҙыҡлы булды. Беренсе көндө йәйәүле дистанциялар буйынса ярыштар уҙҙы.\nИнструктаж үткәндән һуң, спорт туризмы өсөн махсус кейемдәр кейгән уҡыусылар бәйгене башланы. Бөтә командалар ҙа, бер-береһенә ярҙам итеп, ҡаршылыҡтарҙы лайыҡлы үтте. Юл ҡатмарлы булды: бер туҡтауһыҙ төшөү, күтәрелеүҙәр, бүрәнә аша сығыу, аҫылмалы бауҙан үтеү, траверс һәм башҡалар. Йәш туристарға ҡағиҙәләрҙе боҙмай ғына этаптарҙы үтеү еңелдән булманы. Ара ҙур булғанға, етеҙ хәрәкәт итергә кәрәк ине.\nКонкурс программаһында балалар командалары менән таныштырҙы һәм гитараға ҡушылып турист йырҙарын башҡарҙы. Уҡыусылар тарих, район мәҙәниәте һәм тәбиғәте, турист атамаларына ҡағылышлы һорауҙар ингән тыуған яҡты өйрәнеү викторинаһында белемен тикшерҙе. Унда шулай уҡ турист күнекмәләре һәм көнкүреше лә баһаланды.\nМауыҡтырғыс ярыш йомғаҡтары буйынса дөйөм беренселектә Пионерҙар йортоноң туристик йүнәлештәге берекмәләре араһында – Түбән Әүрез урта мәктәбе “Йәш турист” команда берләшмәһе (етәксеһе Р. Шәйбәков), урта мәктәптәр араһында – Ыҫлаҡ командаһы (Р. Мохтаров), төп дөйөм белем биреү мәктәптәре араһында – Ғәйнәямаҡ командаһына (Р. Солтанов) етеүселәр булманы. Ярыш еңеүселәре һәм призерҙары район мәғариф бүлеге грамоталары менән бүләкләнде.\nИке көн һиҙелмәй ҙә үтеп китте. Был ваҡыт эсендә йәш спортсылар үҙҙәрен экстремаль шарттарҙа һынап ҡараны, үҙҙәре ашарға бешерҙе, кичләрен усаҡ янында йырҙар йырланы. Барыһы ла онотолмаҫ тәьҫораттар алды, яңы дуҫтар тапты.


Татарстан башҡорттары Мостай Кәримде хөрмәтләп иҫкә алды // Мәҙәниәт | новости башинформ.рф\n11:20, 24 сентября 2018 Мәҙәниәт\nТатарстан башҡорттары Башҡортостандың халыҡ шағиры, яҙыусы һәм драматург Мостай Кәримде (1919-2015) хөрмәтләп иҫкә алды.\nСара Түбәнге Кама ҡалаһының Дуҫлыҡ йортонда үтте. Яҙыусы үлгән көндө «Урал» башҡорт милли-мәҙәни автономияһы ағзалары йыйылды.\n«13 йыл эргәбеҙҙә бөйөк Мостай Кәрим юҡ» кисәһенә килгәндәр халыҡ шағирының биографияһы һәм ижады менән танышты.\n«Мостай Кәримдең шиғырҙарын ҙур тулҡынланыу менән рус, татар, башҡорт телдәрендә уҡынылар, яҙыусы менән шәхсән аралашыу тураһында хәтирәләре менән уртаҡлаштылар. Уның нисек китаптар бүләк итеүен һөйләнеләр, Түбәнге Камала бергәләп «Етегән шишмә» әҙәби-музыкаль кисәне уҙғарыуҙарын хәтергә төшөрҙөләр», —тип һөйләне «Татарстан Республикаһы башҡорттары ҡоролтайы» төбәк йәмәғәт ойошмаһы советы рәйесе Ғәли Хәсәнов. — Мостай Кәримдең хәтер кисәһе йылы тәьҫораттар бүләк итте, ул оҙаҡҡа хәтерҙә ҡалыр».\n«Беседы с мудрецами» циклынан Мостай Кәрим тураһында документаль фильм сарала айырым урын алды.\nҒәҙәттәгесә, кисәнең рәсми өлөшөнән һуң, бәлеш һәм ғөбәҙиә менән сәй эскәндә башҡорт телендә баянға Мостай Кәримдең шиғырҙарына яҙылған йырҙар йырланылар.\nТеги: хәтер, Мостай Кәрим, Татарстан башҡорттары


Эргәһендә ҡурҡыныс булһа ла, матур » «Йәшлек» гәзите | Газета «Йәшлек»\nГазета "Йәшлек" » Йәмғиәт » Эргәһендә ҡурҡыныс булһа ла, матур\n24.04.2019 Эргәһендә ҡурҡыныс булһа ла, матур\nЙылайыр районы Матрай мәктәбенең 10-сы класс уҡыусыһы Юлиә БОҪҠОНОВА:\nҺәр кем үҙе тыуып үҫкән ерҙе иң ҡәҙерлеһе тип һанай. Мин Башҡортостанда тыуып үҫтем, тәүге аҙымдарымды атланым. Тап унда иң беренсе һүҙем «әсәй» булды, тәүге тапҡыр мәктәп тупһаһына аяҡ баҫтым. Республикамды яратам. Сөнки иң яҡты иҫтәлектәр уның менән бәйләнгән. Әсәй, атай, яҡындарым, дуҫтарым тап тыуған еремдә!\nМин Башҡортостандың иң күркәм төбәктәренең береһендә – Йылайыр районының Аралбай ауылында тыуып үҫкәнмен. Ҡыҙғанысҡа ҡаршы, хәҙерге ваҡытта ул юҡ инде. Тик шулай ҙа уның эргәһенән кеше өҙөлмәй. Йыл һайын ял итеүселәр эҫеһе-һыуығына, ҡар-буранына ҡарап тормай шунда ағыла, ауылымдың тәбиғәтенә һоҡланып туя алмай. Аралбайҙың тәбиғәте шул тиклем матур, уны тасуирлап биреү өсөн һүҙҙәр етмәҫ кеүек.\nАуылға инеү менән һуҙылып киткән бейек текә Ҡурҡыс ҡаяһы ҡоласын йәйеп ҡаршы ала. Ул таштан ғына тора, шуға күрә тәүҙә Ҡурҡыныс ҡая тип йөрөткәндәр, ә аҙаҡ исеме ҡыҫҡарып, Ҡурҡыс булып ҡалған.\nАуыл эсендә йәмле Һаҡмар йылғаһы аға. Ял итергә килеүселәр унан сыҡмай һыу инә, ҡомда ҡыҙына. Һыуы шул тиклем йомшаҡ, таҙа.\nЙылғаның ярҙары булып мөһабәт ҡаялар тора. Иң ҡатмарлы төҙөлөшлө һәм матуры булып дүрт ҡатлы Яманташ һанала. Шулай уҡ Крепостной Йылайырға ҡушылған ере лә бик матур. Ҡушылған ерҙә ҡаялар ҡәлғәне йәки һарай баштарын хәтерләтә, шуға күрә шундай исем бирелгән.\nАралбай ауылының тирә-яғы ер-һыу атамаларына бик бай. Унда Мысыр түңе, Бикеш кисеүе, Умарта туғайы, Миза, Фатима туғайы, Ҡәнифә юлы, Ҡыҙҙар осҡан ҡаяһы һәм башҡалар бар. Бәләкәйҙән таныш булған тау, йылға, күл исемдәренең атамалары ҡайҙан килеп сығыуы менән күптән ҡыҙыҡһынам. Мауығып китһәң, был – бик ҡыҙыҡлы һәм киләсәк быуындар өсөн файҙалы эш! Тыуған яғымдың тәбиғәте шул тиклем матур, гүзәллеге әкиәт донъяһына барып ингәндәй хис иттерә. Тыуып үҫкән еремде шул тиклем яратам!\nАвтор: Ю. Боҫҡонова\n11.04.2019 - Йәмғиәт Олатайым әйткәнен үтәрбеҙ!\n11.04.2019 - Йәмғиәт Бәхетлемен һиндә, Башҡортостан!


Берҙәм дәүләт хеҙмәттәре порталында сит ил паспортын алырға һәм табипҡа яҙылырға мөмкин // Иҡтисад | новости башинформ.рф\nБерҙәм дәүләт хеҙмәттәре порталында сит ил паспортын алырға һәм табипҡа яҙылырға мөмкин\n15:10, 15 октября 2015 Иҡтисад\nБерҙәм дәүләт хеҙмәттәре порталында сит ил паспортын алырға һәм табипҡа яҙылырға мөмкин Фото: «Электрон Хөкүмәт» порталынан\nӨФӨ, 2015 йыл, 15 октябрь. /«Башинформ» мәғлүмәт агентлығы, Ксения Калинина/.\n«Электрон Хөкүмәт» Берҙәм дәүләт хеҙмәттәре порталында сит ил паспортын алырға һәм табипҡа яҙылырға мөмкин.\nШулай уҡ бында йәшәү урыны буйынса теркәлергә, баланы балалар баҡсаһына сиратҡа ҡуйырға, водитель таныҡлығын алмаштырырға, һалым һәм ЮХХДИ штрафтары буйынса бурыстарҙы тикшерергә, торлаҡ-коммуналь хеҙмәттәрҙе түләргә була.\nҺәр кем бер нисә минут эсендә шәхси кабинетта теркәлә ала. Бының өсөн Рәсәй гражданының паспорт мәғлүмәттәре һәм мотлаҡ пенсия страховкалау таныҡлығы кәрәк. Өҫкө өлөштә урынлашҡан урыныңды күрһәтеү мөһим.\n«Өфө хакимиәтендә Дәүләт хеҙмәттәре порталында теркәү пункты эшләй. Белгестәр иртәнге сәғәт 9-ҙан киске 6-ға тиклем граждандарға шәхси кабинетта теркәлергә йәки уға инергә ярҙам итә. Шулай уҡ улар порталдың өҫтөнлөктәре хаҡында ла һөйләйәсәк», — тип аңлаттылар ҡала хакимиәтенең матбуғат хеҙмәтендә.\nТеркәү пункты пропуск бюроһында урынлашҡан (Октябрь проспекты, 120).\nТеги: портал,дәүләт хеҙмәттәре


Алжир журналисы Ғафуриҙа\nСовет ғәскәрҙәренең Афғанстандан сығарылыуына 30 йыл\n13 Март 2018, 14:02\nБилдәле булыуынса, илебеҙҙә 2018 йыл Ирекмәндәр йылы. Был турала Рәсәй Президенты В.В.Путин “Рәсәй ирекмәне” премияһын тапшырғанда: “Был һеҙҙең, йөрәк ҡушыуы буйынса башҡаларға ярҙам итеүсе мәрхәмәтле кешеләрҙең йылы”, тип иғлан итте. Илдә йәмғиәткә файҙалы бик күп эштәр башҡарыусы, мохтаждарға ярҙам күрһәтеүсе ирекмәндәр һаны 7 миллионға яҡын иҫәпләнә.\nФевраль башында Еҙем-Ҡаран урта мәктәбендә Алжир ирекмәне Рахим Хаддуш менән осрашыу үтте. Рахим Өфө ҡалаһының бер мәктәбенә инглиз теленән стажировкаға килгән. Был ҡыҙыҡлы осрашыуҙы рәсем һәм технология уҡытыусыһы Миңнира Шәйәхмәтова ике туған ағаһы, Башҡорт Википедияһының администраторы Зөфәр Сәлиховтың һорауы буйынса ойоштора. Миңнира Сәғит ҡыҙы ирекмәнде өйөндә ҡаршы ала, ҡунаҡ итә, М.Ғафури музейына, ауыл мәҙәниәт йортона, мәсеткә һәм мәктәпкә алып бара. Мәктәп директоры Ф.Х.Әбделмәнова ҡунаҡҡа Еҙем йылғаһына атта экскурсия ойошторҙо.\nОсрашыу балаларҙы инглиз телендә йәнле аралашырға өйрәтеү, ирекмәнлек хәрәкәтенең әһәмиәтен аңлатыу өсөн үткәрелгән сарала 8-11-се класс уҡыусылары һәм уҡытыусылар ҡатнашты. Рахим Хаддуш үҙ иленең йола һәм ғөрөф-ғәҙәттәре тураһында бик ҡыҙыҡлы итеп һөйләне, видео күрһәтте. Уҡыусылар ҙур ҡыҙыҡһыныу менән инглиз телендә һорауҙар бирҙеләр һәм ошо уҡ телдә яуап алдылар. Уҡытыусылар ҙа ситтә ҡалманы, тарих уҡытыусыһы А.Н.Хәбибуллин, инглиз теле уҡытыусыһы А.З.Ғайсина, рус теле уҡытыусыһы Ф.Р.Кәримова һәм математика уҡытыусыһы Г.Ф.Рәхмәтуллина һорауҙар бирҙе. Был осрашыуға килгән хаҡлы ялдағы инглиз теле уҡытыусыһы Нурия Ғәлим ҡыҙы Ғайсина, ҙур тәжрибәле уҡытыусы булараҡ, Рахим Хаддуштың һүҙҙәрен тәржемә итеп кенә ҡалманы, балалар менән дә аралашты. Ирекмән уҡытыусылыҡ һәләте һәм кешелеклелеге менән барыһын да хайран ҡалдырҙы. Уҡыусылар уның менән бик тиҙ уртаҡ тел табып, иркен аралашты. Сара аҙағында Хаддуш рэп стилендә үҙе ижад иткән йырҙы башҡарҙы. Был бөтәһе өсөн дә көтөлмәгән матур бүләк булды.\nОсрашыуҙан һуң ҡунаҡты башҡорт милли аштарынан әҙерләнгән төшкө аш менән һыйланылар. Өҫтәл артында ултырғанда Рахим Хаддуш осрашыу тәьҫораттары менән уртаҡлашып, балаларҙың ихлас, алсаҡ булыуҙарын әйтте. Ҡунаҡты оҙатҡанда Нурия Ғәлим ҡыҙы уға ҡыҙыҡлы осрашыу өсөн беҙҙең рәхмәт һүҙҙәрен еткерҙе, ижадында һәм ирекмәнлек эшендә уңыштар теләне.


16 Октябрь 2019, 13:39\nАҙна уртаһында Башҡортостанда ҡырауҙар көтөлә. «Аҙна аҙағында Волга буйы федераль округында йәшәүселәрҙе ҡыш алдынан була торған һауа торошо көтә, температура уртаса күп йыллыҡ күрһәткестәрҙән яҡынса ике-өс градусҡа түбән була.\nАҙна уртаһында Башҡортостанда ҡырауҙар көтөлә.\n«Башҡортостан биләмәһендә лә аҙна уртаһында температура нулгә яҡынлаша, ә ял көндәрендә төндә ҡырауҙар хәүефе арта», — тип тапшыра ТАСС «Фобос» һауа торошо үҙәгенең әйҙәүсе белгесе Елена Волосюктың белдереүен.\n«Аҙна аҙағында Волга буйы федераль округында йәшәүселәрҙе ҡыш алдынан була торған һауа торошо көтә, температура уртаса күп йыллыҡ күрһәткестәрҙән яҡынса ике-өс градусҡа түбән була. Шишәмбенән башлап республикала температура төшә башлай, аҙна уртаһында төнгө температураның нулгә яҡын булыуы көтөлә, аҙнаның икенсе яртыһында көндөҙгө сәғәттәрҙә плюс 1-6 градустан артмай, ямғырға епшек ҡар ҙа ҡушыла. Ял көндәрендә төндә 0 — минус 5 градусҡаса һыуыта», — тине Елена Волосюк.


Хыялдарығыҙ тормошҡа ашһын! » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Тубырсыҡ » Хыялдарығыҙ тормошҡа ашһын!\nХыялдарығыҙ тормошҡа ашһын! 09.02.2013 // Тубырсыҡ\nДуҫтар! Халыҡ шағиры Рәми Ғариповтың 80 йыллығына арналған "Хыял ҡанатында" бәйгеһенә йомғаҡ яһалды.\nАлдан шуны әйтеп үтәйек: конкурсҡа килгән һәр яҙма беҙҙең өсөн ҙур ҡыуаныс булды. Уларҙың барыһы ла ихлас күңелдән яҙылған. Һәр хыялдың нигеҙендә изгелек, мәрхәмәтлелек, илһөйәрлек тойғолары ятыуына айырыуса һөйөндөк. Кешеләрҙе йылмайтырға, бәхетле итергә, тирә-яғыбыҙҙы гөл-сәскәгә күмергә, ҡалаларҙа иркен, уңайлы йорттар төҙөргә, ауылдарҙы үҫтерергә, телебеҙҙе һаҡларға һәм яҡларға теләгән йәш быуын үҫеп килеүенә нисек шатланмаҫһың! Хыялығыҙ тормошҡа аша күрһен, ҡәҙерле балалар!\nӘлбиттә, конкурстың шарттары буйынса, һәр кемгә тәүге урындарҙы биреү мөмкин түгел. Шулай ҙа ҡатнашҡан берәүҙе лә бүләкһеҙ ҡалдырмайбыҙ: Учалы районының Ураҙ лицейынан Булат Заһитов, Айназа Мортазина, Алһыу Мостафина, Әбйәлил районының Хәмит мәктәбенән Мәҙинә Мөхәмәтйәнова, Миләүшә Мөлөкова, Гүзәлиә Яныбаева, Асҡын районының Яңы Ҡара мәктәбенән Наҙгөл Исламова, Айһылыу Гәрәева, Радмир Әхтәмов, Флорида Хәмәтова, Стәрлетамаҡ ҡалаһындағы Ж. Кейекбаев исемендәге гимназиянан Алмас Абдрахманов, Мәләүез ҡалаһынан Нурсилә Ниғмәтуллина, Иглин ҡасабаһынан Илшат Бәхтиев, Өфө ҡалаһынан Фәйрүзә һәм Айбулат Илекәевтәр, Ф. Мостафина исемендәге 20-се Өфө ҡала башҡорт гимназияһынан Айрат Ғиззәтуллин, баш ҡаланың 2-се башҡорт гимназияһынан Лидиә Билалова "Башҡортостан" гәзитенең Рәхмәт хатын аласаҡ.\nӘ төп еңеүселәребеҙ түбәндәгесә:\nI урын — Бөрйән районының Әбделмәмбәт мәктәбе уҡыусыһы Тимербулат ШӘРИПОВ;\nII урын — Асҡын районының Яңы Ҡара мәктәбе уҡыусыһы Розалина ҒИМАЕВА;\nIII урын — Әбйәлил районының Хәмит мәктәбенән Айгизәр МӨЛӨКОВ.\n"Тел IA" бәләкәй предприятиеһы еңеүселәребеҙҙе ҡотларға ашыға: DVD-уйнатҡыс, күп функциялы кеҫә телефоны, MP3-плеер күптән әҙер. Әйткәндәй, беренсе урынды алған Тимербулат Шәрипов тантаналы мәлде кисерергә лә өлгөрҙө: Бөрйәнгә сәфәргә барған саҡта уға Иршат Әнүәр улы Теләүембәтов DVD-уйнатҡысын тапшырҙы. Башҡа еңеүселәребеҙ ҙә үҙ бүләген алмай ҡалмаҫ.\nҠәҙерле бәйгеселәребеҙ! Барығыҙға ла уҡыуҙа уңыштар, ижадтан айырылмауығыҙҙы теләйбеҙ. Киләсәктә лә беҙҙең конкурстарҙан ситтә ҡалмаҫһығыҙ, тип ышанабыҙ.


Рәсәй һәм донъя хәбәрҙәре | ГТРК «Башкортостан» - Хәбәрҙәр | 121577\n26 ноября 2018 — 16:32 ГТРК «Башкортостан»\nРәсәйҙең хәрби-космос көстәре Сүриәнең Алеппо ҡалаһына химик боеприпастар менән һөжүм иткән террорсыларҙың базаларын утҡа тотто. Был турала Рәсәй оборона министрлығының рәсми вәкиле, генерал-майор Игонрь Конашенков белдерҙе.\nРәсәй федераль именлек хеҙмәте беҙҙең сикте законһыҙ үткән Украина хәрби-диңгеҙ флотының өс кораблен видеоға төшөрөп алған. Кораблдәр диңгеҙ хоҡуғы буйынса Берләшкән Милләттәр Ойошмаһы конвенцияһын боҙған. Федераль именлек хеҙмәтенән хәбәр итеүҙәренсә, Украина хәрби суднолары рөхсәтһеҙ Керчь ҡултығына ҡарай хәрәкәтен дауам иткән.\nПарижда ҡала хеҙмәттәре өмәгә сыҡҡан. “Һары жилеттар”ҙың күләмре ҡаршылыҡ акцияһынан һуң урамдар сүп-сар менән тулған. Активистар президент Эммануэль Макрон вазифаһынан киткәнсе, яғыулыҡҡа һалымдар кәмегәнсе акцияларҙы дауам итергә саҡыра. Хәрәкәттең етәксеһе юҡ. Шуға ла Франция етәкселеге тәртипһеҙлектәрҙе туҡтатыу өсөн һөйләшеүҙәр алып бара алмай. Киләһе ҡаршылыҡ акцияһы беренсе декабргә билдәләнгән.\nМакедонияны ҡуйы төтөн ҡаплаған. Ошо сәбәпле тын юлдары ауырыуҙары менән дауаханаларға мөрәжәғәт итеүселәр артҡан. Белгестәр әйтеүенсә, ҡалала автомобилдәр хәрәкәте көслө, етмәһә күптәр әле булһа фатирҙарын мейес ярҙамында йылыта. Һауала бысраҡ матдәләр миҡдары билдәләнгән норманан 10 тапҡырға артып киткән.


Төбәктә «Йөрәктән йөрәккә» хәйриә марафоны үтә // Йәмғиәт | новости башинформ.рф\nТөбәктә «Йөрәктән йөрәккә» хәйриә марафоны үтә\n15:04, 29 августа 2013 Йәмғиәт\nБашҡортостанда «Йөрәктән йөрәккә» хәйриә марафоны үтә. Уның маҡсаты – йөрәгенә операция талап ителгән кешеләргә финанс ярҙамы күрһәтеү.\nБР Һаулыҡ һаҡлау министрлығының матбуғат хеҙмәтенән хәбәр итеүҙәренсә, марафон танылған кардиохирург Лео Бокерия башланғысы менән үткәрелгән «Бала йөрәгенә ҡағыл» бөтә Рәсәй акцияһының дауамы булып тора.\n2013 йылдың 1 авгусына тыумыштан йөрәк ауырыуына дусар балаларға маҡсатлы адреслы ярҙам күрһәтеү хәйриә программаһы буйынса республиканың төрлө райондарынан 86 пациентҡа юғары квалификациялы медицина ярҙамы күрһәтелгән. Программаны тормошҡа ашырыуға 18 миллион һумдан ашыу аҡса йүнәлтелгән, тип хәбәр иттеләр БР Һаулыҡ һаҡлау министрлығынан.\nА.Н.Бакулев исемендәге Бөтә Рәсәй йөрәк-ҡан тамырҙары хирургияһы ғилми үҙәгендә дауаланыуға средстволар йыйыу өсөн Башҡортостан Республикаһының «Милләт һаулығы лигаһы» хәйриә фонды махсус иҫәп асҡан.


Бәхеткә түҙеп ҡара! » Башкортостан кызы\nБәхеткә түҙеп ҡара!\nУның моңло тауышын ишетеп, берсә һағыш ипкененә сорналаһың, берсә бәхет шауҡымына иләүһерәгәндәй булаһың. Әйтерһең дә, һандуғас һайрауы, шишмәләрҙең наҙлы ағышы... Ысын йырсы ғына күңелдәрҙә шулай көслө хистәр тулҡыны уята алалыр. Хәниә Фәрхи. Исеме лә бит үҙенә килешеп тора. Тәтешле районы Салайыуа ауылында тыуып үҫкән һәләтле яҡташыбыҙҙың тормошо ла, ижады ла сағыу һәм мәртәбәле. Олоһо ла, йәше лә, кесеһе лә уның йырҙарын ярата. Яҙ ҡояшылай нурлы йөҙө, мөләйемлеге, иплелеге менән дә башҡаларҙан айырылып тора ул. Ошондай үҙенсәлеккә эйә булыу өсөн тәбиғәттән бирелгән талант һәм нәфислек кенә етмәйҙер. Хәниә Фәхрислам ҡыҙының нескә лә, серле лә күңел донъяһына сәйәхәт ҡылып, уның ҡатын-ҡыҙ тәбиғәте, бәхет һәм йәшәү хаҡындағы уй-кисерештәре менән таныштыҡ.\n–«Бала саҡта атайымдың башҡорт халыҡ йырҙарын башҡарыуын ишетеп үҫтем», – тигәйнегеҙ бер интервьюғыҙҙа. Халҡыбыҙҙың тылсымлы ижад ынйыларын йөрәгенә һеңдереп үҫкән кеше генә шундай илаһи моңға эйә була алалыр. Һеҙҙән сағылған наҙ, тәбиғилек тә, бәлки, шунан киләлер. Әйтегеҙ әле, тәбиғи булыу ғына гүзәл затты бәхетле итә аламы? Ҡатын-ҡыҙ өсөн мөһим тағы ниндәй сифаттарҙы билдәләр инегеҙ?\n– Эйе, үҙемде белгәндән бирле, атайымдың тальян һуҙып, Тимерғәле ағайымдың, Нурислам энемдең өҙҙөрөп гармунда уйнап йырлауҙары, сихри бала саҡ иленә әйҙәп, изге бер моңдай күңелемдә тибрәлеп тора. Атайым йәтим үҫкән, боронғо башҡорт халыҡ йырҙарын үҙенсә оҫталыҡ, йылылыҡ менән башҡара ине ул. Ғаиләлә алты бала үҫтек. Барыбыҙ ҙа йыр-моңға маһир, ижадҡа ғашиҡ инек. Өләсәйебеҙ, үҙ заманы өсөн уҡымышлы, зирәк кеше, ғаиләлә генә түгел, ә тотош ауылда абруйлы ханым һаналды. “Аҡ әбей” тип тә йөрөттөләр үҙен. Фәрхәнә өләсәйебеҙгә кис ултырырға ауылдың йәше-ҡарты йыйыла. Дини китаптарҙан өҙөктәрҙе ҡысҡырып уҡыйҙар, бәйеттәр әйтешәләр. Мин, кескәй генә ҡыҙсыҡ, уларҙы йотлоғоп тыңлайым. Һуңынан үҙем дә бәйеттәр әйтергә оҫтарып алдым. Былар минең тәүге йыр дәрестәрем дә булғандыр.\nӘлбиттә, ихлас, тәбиғи булыу һәр кешегә күркәмлек, үҙенсәлек, нәфислек өҫтәй. Әммә эске ныҡлығың, рухи көсөң булмаһа, тәбиғилек тә, ихласлыҡ та үҙ ҡөҙрәтен юғалта, минеңсә. Ә рух ныҡлығы тәрбиәнән килә. Кешене матурлаған изге сифаттар ғаиләлә һалына һәм улар мәңгелек ҡиммәттәргә тиң.\n– Йылдар үткән һайын, Һеҙ һылыулана бараһығыҙ. Бының сере нимәлә икән?\n– Рәхмәт, ундай һүҙҙәрҙе ишетеү һәр нескә затты ҡанатландыра, әлбиттә! Арыған, моңһоу мәлдәр ҙә була... Ата-әсәмдең наҙлап ҡына үҫтергән һөйөклө ҡыҙымын әле, терәк һәм таяныс булырҙай яратҡан ирем, ә иң мөһиме: донъяла бәхетле ҡатын-ҡыҙ икәнемде иҫбатлаған, тормош мәғәнәһе булған ике ҡанатым – ике ҡыҙым, гөлдәй нурлы ейәнсәрем – Әминәм бар. Улар – минең дауамым, йәшлегем сатҡылары, йөрәгемә көс, илһам өҫтәп торған ҡәҙерле кешеләрем. Ғүмерем юлында байтаҡ юғалтыу кисерҙем: атайымды, өс бер туғанымды һуңғы юлға оҙатырға тура килде. Шап-шаҡтай туғандар, ижадташ дуҫтар мәрхүм булып ҡалды. Ҡайғы-хәсрәттәр, борсолоуҙар тормош хаҡында йыш уйланырға мәжбүр итә. Бирелгән ғүмерҙең ҡәҙерен белеп, яҙмышҡа һуҡранмайынса, киләсәкте яҡшыға юрап, йөҙгә һыҙланыу сатҡылары сығармай йәшәргә тырышыла. Йөрәгем түренән сыҡҡан йырҙарым тамашасымдың күңел яраларын бөтәйтеп, йәшәүгә дәрт ҡабыҙа, сафлыҡ нурына солғай алһа, Тәҡдирем алдындағы изге бурысым үтәлгәндәй, тынғыһыҙ йәнем тынысланғандай була. Ошо илаһи ҡөҙрәт йәнемде лә, тәнемде лә йәшәртә, әйтерһең.\n– Сәхнәнән Һеҙ иркә ҡатын булып күҙ алдына баҫаһығыҙ. Һеҙҙән сикһеҙ йылылыҡ, наҙ, тыныслыҡ бөркөлә. Ошо күңел һиллеге, мөләйемлек, сабырлыҡ, тормошҡа рәхмәтле була белеү ҡайҙан килә? Бындай нәфис һыҙаттар нәҫелдән дә күсәлер, моғайын. Әллә үҙегеҙ өҫтөндә туҡтауһыҙ эшләү, камиллашыу нәтижәһеме?\n– Нәҫел, гендар, ысынлап та, кеше яҙмышында әһәмиәтле генә роль уйнай. Атайым менән әсәйем яғынан олатайҙарыбыҙҙың икеһе лә колхоз рәйесе булған. Кешегә ҡарата миһырбанлыҡ, иплелек, эш һөйөүсәнлек, алған маҡсатыңды тормошҡа ашырыу кеүек мөһим сифаттар уларҙан күскәндер, моғайын. Ә сабырлыҡҡа, күңел һиллегенә ҡатын-ҡыҙ өлкәнәйә килә өлгәшә.\nИремдең гүзәл затты алиһәләй күреп, ҡәҙерләй белеүенәндер минең иркә күренеүем. Халыҡ һөйөүе лә, миңә албырғатҡыс тәьҫир итеп, күңелемде үҫтерә, наҙға күмәлер, тип уйлайым. Хоҙай Тәғәлә насип иткән һөнәремде сикһеҙ яратам. Әгәр әҙ генә сәфәргә сыҡмай торһаҡ, ҡаным уйнай, күңелем тула башлай. Ә сәхнә – үҙе сихри дәүмәл, ҡеүәтле дауа, фитнес һәм йәшлек сығанағы. Әлбиттә, ҡатын-ҡыҙ үҙенә бер ҡасан да ҡул һелтәргә тейеш түгел. Тик үҫештә генә матурлыҡ йәнләнә, сәскә ата.\n– Ә тормош иптәшегеҙ менән нисек таныштығыҙ?\n– Тәүге тормош иптәшем менән айырылышҡас, ир-аттарға ышанысым һүрелгәндәй булғайны. Сөнки иремдең хыянатына юлығып, бер юлы эшһеҙ, өс йәшлек Алия ҡыҙым менән урам сатында яңғыҙ тороп ҡалдым. Йөрәк өҙгөс ауыр минуттарҙы хәтерләһәм, нисек түҙҙем икән, тип әле лә ғәжәпләнеп ҡуям. Киртләс-киртләс юлдар аша килдем мин бөгөнгөмә.\nӘ Ғәбделхәй ағайығыҙ менән күршем таныштырҙы. Иң ҡыҙығы: икебеҙ ҙә холҡобоҙ менән кеше әйткәнгә генә танышып, ғаилә ҡора торғандарҙан түгел. Хоҙай ҡушыуы булғандыр инде. Бер-беребеҙҙе тәү күреүҙән оҡшатып, ҡәҙимге генә аралашып киттек. “Ғүмерем буйына эҙләгән кешем бит был”, – тигән уй йөрәгемде һыҙып үтте. Оҙон буйлы, төҫ-ҡиәфәте сибәр генә, холҡо тыныс, хатта ҡырыҫыраҡ күренгән кешегә ғашиҡ булғанымды һиҙмәй ҙә ҡалдым. Фильмдарҙа, әҙәби китаптарҙа ғына түгел, тормошта ла шулай тиҙ ғашиҡ булырға мөмкин икән. Дуҫтарыбыҙҙың баҡсаһына барғас, Ғәбделхәй менән туғайға сыҡтыҡ. Йәй башының күкрәп йәшеллеккә күмелгән, ҡайын еләктәре бешкән гүзәл мәл. Ҡайындарға үрелеп, миндек йыям. Был шөғөлөмдө ул иҫе китеп күҙәтә: “Йырсы ҡатын-ҡыҙ ҙа беләме икән ни ундай эште?” – тип хайран ҡалған.\nӨйләнешеп, бергә донъя көтөп алып киттек. Алияны, үҙ сабыйылай, яҡын күрҙе. Баланы тәхеттә тота торған, изге йәнле кеше булып сыҡты Ғәбделхәй. Алия әле лә “атайым” тип кенә тора. Алһыу тыуғас та, икеһен айырмай, талапты ла тигеҙ ҡуйҙы, һөйөүен лә тигеҙ бүлде. Ышаныслы атай ҡурсалауында, үҙ ҡәҙерҙәрен белеп, бәхетле үҫте балаҡайҙарым.\n– Тетрәндергес минуттар, әрнеүҙәр, еңеүҙәр… Һынауҙар Һеҙҙе һындырмаған, киреһенсә, көслөрәк иткән, әйтерһең. Ауыр минуттарҙа үҙегеҙҙе нисек ҡулға алаһығыҙ? Кешеләрҙәге ниндәй сифат асыу уята? Үпкә һаҡлайһығыҙмы?\n– Аллаһы Тәғәлә яратҡан кешеһенә күп һынауҙар ебәреп һынай, ти. Минең яҙмышыма ла шаҡтай өйөлдө. Аяҡтан йығырҙай ауырлыҡтар кисергәндә лә, һығылып төшмәҫкә, бирешмәҫкә, тормоштоң ҡара яғынан, ваҡлыҡтарынан көслөрәк, өҫтөнөрәк булырға тырыштым.\nБына бөгөн дә йөрәгемдә – ауыр яра. Һөйөклө тыуған яғыма – яратҡан Башҡортостаныма гастролгә ҡайта алманым. Сәбәбе лә етди шул: ауыр операция үткәрҙем. Бик ауыр минуттарҙа тәрән итеп һулыш алам да ҡапыл уйға талам: “Туҡта, Хәниә, бынан да насарыраҡ булыуы мөмкин ине бит, бер урында тапанма, әйҙә, алға атла! Әсе яҙмыш елдәренә бирешерлек түгел әле һин. Ғаиләң, балаларың, тамашасың хаҡына үҙеңде ҡулға ал. Йырҙарың һине ғәфү итмәҫ...” Барыһын да кисерә әҙәм балаһы. Тик үлемде генә еңә алмай.\nМин асыу, үпкә тота белмәйем. Өс көндән артыҡ асыу һаҡлап йөрөү – оло гөнаһ, тип яҙылған дини китапта. Ике йөҙлө, монафиҡ, һаран кешеләрҙе йәнем һөймәй.\n– Ижади күңелле ҡатын-ҡыҙ, бигерәк тә Игеҙәктәр йондоҙлоғо аҫтында тыуған нәфис зат булараҡ, Һеҙгә ҡырҡ сүрәткә инергә тура киләлер, тип уйлайым. Шул образдарҙы һанап үтһәгеҙ ине. Ҡайһыһы йәнегеҙгә яҡын?\n– Төп һөнәрем – актриса. Кәрим Тинчурин исемендәге драма һәм комедия театрында байтаҡ төп ролдәрҙә уйнарға, күп ҡырлы, ҡатмарлы образдар өҫтөндә эшләргә тура килде. Эстрадала был һөнәрем шаҡтай ярҙам итә. Тиҫтә йылдар буйына концерт программаһын үҙем ҡорам: сценарий – үҙемдеке, режиссер ҙа – үҙем. Дөрөҫ, һуңғы йылдарҙа яҡташым, яҙыусы Марат Кәбиров менән бергәләшеп сценарий яҙабыҙ. Йондоҙнамәгә әллә ни ышанмайым. Өйҙә лә, сәхнәлә лә, дуҫтарым янында ла үҙ асылыма тоғро ҡалырға тырышам. Балаларымдың, иремдең, тамашасымдың һөйөүе эшемә яуаплы ҡарарға, уларҙың ихтыяжын ҡәнәғәтләндерергә, яңынан-яңы йырҙар ижад итергә, дәртләнеп йәшәргә көс-ҡеүәт биреп тора. Тормош – театр, ә беҙ унда – актерҙар, тиһәләр ҙә, мин тормошто бер ҡасан да уйын итеп ҡабул иткәнем булманы. Минең өсөн барыһы ла ысын, ғәмәли!\n– Хоҙай ебәргән билдәләргә ышанаһығыҙмы? Быны дәлилләрҙәй миҫалдарығыҙ ҙа барҙыр, бәлки.\n– Хоҙай ебәргән билдәләргә ышанмайынса ла мөмкин түгел шул. Миңә төштәр раҫ керә. Өс бер туғанымды бер-бер артлы фажиғәле юғалттым. Һәр береһенең фажиғәһе алдынан, өләсәйемде төшөмдә күреп, нимәлер һиҙенгәндәй булғайным. Һәр һынауы алдынан Аллаһы Тәғәлә, кешегә ниндәйҙер билдә ебәреп, иҫкәртергә теләй, күрәһең. Үҙем кешегә рәнйемәҫкә тырышам. Сөнки рәнйеүем төшә лә ҡуя. Был ни ғилләлер, белмәйем. Ә бит, һис уйламағанда, яҡын, аралашып йөрөгән кешеләреңә рәнйешең төшөүе ихтимал. Был бик ҡурҡыныс.\n– Заман ҡатын-ҡыҙы ниндәй булырға тейеш? Алия менән Алһыуҙы тәрбиәләгәндә, уларҙа, тәү нәүбәттә, ниндәй сифаттар күрергә теләгәйнегеҙ? Журнал уҡыусыларыбыҙға тәрбиә алымығыҙ хаҡында ла һөйләгеҙ әле.\n– Заманса булырға тейеш: зауыҡлы, бөхтә, үҙ-үҙенә ышанған, яғымлы, белемле... Һанай китһәң, ул сифаттарҙың иге-сиге юҡтыр. Ғөмүмән, камиллыҡтың сиге юҡ, тигән тормош саҡырыуы менән йәшәргә!\nГүзәл Башҡортостанымдан, яратҡан ауылым – Салайыуанан сығып китеүемә 36 йыл тулды. Артист кешене халыҡ телендә: “Күҙ өҫтөндәге ҡаш кеүек” – тиҙәрме әле?! Йөҙәр, меңәрләгән саҡырым юлдар үтеп, һағынып көткән, йырҙарыңа һыуһаған халыҡ алдына сығып баҫаһың... Арыуың да, ауырыуың да онотола. Сәхнәлә һин саф күңел, күтәренке кәйеф, ғорурлыҡ һәм яғымлылыҡ менән балҡып торорға тейеш! Был үҙе айырым һәләт, аҡыл һәм көс талап итә. Шул уҡ ваҡытта, ижадыма ғашиҡ тамашасыларым барлығына ҡыуанам – тоғролоҡтары өсөн уларға сикһеҙ рәхмәтлемен.\nӘ ҡыҙҙарыма килгәндә иһә, Аллаға шөкөр, күҙ генә теймәһен, тип торам. Күҙ ҡараһылай ҡәҙерләп үҫтергән ғәзиз балаларымды изге доғаларым һаҡлаһын инде! Уларҙы әрләмәй генә тәрбиәләнек: бик килешмәгән, риза булмаған саҡтарымда ла баҫым яһаманым, ҡырыҫ булманым. Үҙҙәрен яуаплы тойоп үҫтеләр. Алиябыҙ Татарстандың Финанс министрлығында эшләй, Алһыу әлегә 10-сы синыфта ғына уҡый. Өсөбөҙ ҙә үҙ-ара татыубыҙ. Серҙәребеҙ ҙә уртаҡ. Хәҙер инде алты йәшлек Әминәбеҙ ҙә беҙгә ҡушылып килә. Бер-береһен хөрмәт итергә, һаҡларға, ҡурсаларға өйрәткәнмен. Кейәүебеҙ ҙә үҙебеҙгә оҡшаған, әҙәпле, тырыш кеше. Ғаиләң – нигеҙ ташың ныҡлы, ышаныслы булғанда ғына сит-яттарҙың йәберенә, ҡаҡшауға бирешеп бармайһың.\n– “Бәхеткә түҙеп ҡара” тип йырлайһығыҙ. Ысынлап та, һәләт тә, дан-шөһрәт тә, байлыҡ та, хөрмәт тә, бәхет тә кешегә һынау итеп бирелә, тиҙәр. Ә бына ошоларҙың барыһын да лайыҡлы күтәреү өсөн аҡыл да, зирәклек тә, холоҡ та етмәй ҡайһы ваҡыт. Һеҙҙең быға мөнәсәбәтегеҙ һәм кәңәштәрегеҙ…\n– Ҡайғыны беҙ гел бер төрлө ҡабул итәбеҙ. Эйе, тетрәнәбеҙ, һыҙланабыҙ – унан айныу юлында ниндәйҙер баҫҡыстар үтәбеҙ. Яйлап сыныға ла барабыҙ. Һәр кисереш үҙ эҙен ҡалдыра, ләкин был тәжрибә туплауға ла булышлыҡ итә. Ә бәхеттең йөҙө күп төрлө, уның ысын йөҙөн тотоп алыуы ҡыйын. Кеше бер сиктән икенсеһенә һуғыла, бәхетте муллап ҡулында тоторға теләй. Әммә килеп сыҡмай: әле – бер, әле икенсе осо кителә бара төҫлө. Кеше күпте көҫәй, әммә барыһын да ҡулда тотоу, үҫтереү, тормошто тигеҙ алып барыу өсөн аҡыл ҡеүәһе, тәрбиә, тормош тәжрибәһе етмәй. Ҡайғынан һынмағандар тап бәхет алдында юғалып ҡала ҡайһы саҡ. Кешене артыҡ шатлыҡ та, ауыр ҡайғы ла тәбиғи тигеҙлектән сығара. Йәшәү ҡанунын нескә тойоу, юғарыраҡ фекер йөрөтөү һәм уны үҙ файҙаңа дөрөҫ ҡулланып өйрәнеү мөһимдер әҙәм затына.\nӘхирәтем, талантлы Башҡортостан ҡыҙы Зифа Нагаеваның ижад иткән һәр йыры күңелемә яҡын һәм ниндәйҙер тормош нескәлеген асыуға, яуап эҙләүгә йүнәлтелгән булыуы менән ҡәҙерле. “Бәхеткә түҙеп ҡара” тигәне лә – шундай тәрән мәғәнәле йырҙарҙың береһе.\n– Һылыу, талантлы, эшһөйәр, сабыр, Алиһәгә тиң моңло тауышлы йырсыбыҙҙың тормошо ла, ижады ла, Аллаға шөкөр, күптәргә өлгө булырлыҡ. Һеҙгә ысын йөрәктән ижади бейеклектәр, һөйгән тормош иптәшегеҙҙең мөхәббәтен, ҡурсалауын тойоп, ҡыҙҙарығыҙҙың, ейәнсәрегеҙҙең бәхетле, емешле, етеш тормошона ҡыуанып йәшәүегеҙҙе теләйбеҙ!\n– Ҙур рәхмәт. Яратҡан яҡташтарым, хөрмәтле гүзәл заттарыбыҙ! Тормошта күп нәмә үҙебеҙҙән тора. Һеҙгә күңел тигеҙлеге, камиллыҡҡа ынтылып, бәхеттә, бәрәкәттә йәшәүегеҙҙе теләйем! Һәм, әлбиттә, яҙын үҙ концерттарымда көтөп ҡалам. Һуңлап булһа ла, яратҡан Өфөмә гастролдәр менән ҡайтырға ниәтем бар. Мәртәбәле “Башҡортостан ҡыҙы” журналына ла оҙон ғүмер, яҡшы дуҫтар, тоғро уҡыусылар теләп ҡалам!\nАльбина ҒӨБӘЙҘУЛЛИНА һөйләште.


Республикабыҙ яландарында аҙна һайын тиерлек халҡыбыҙҙың иң яратҡан байрамдарының береһе – һабантуйҙар гөрләй !\nҺабантуй байрамы яҙғы сәсеү эштәре тамамланыуға арналған, ялан батырҙарына – ауыл уңғандарына дан йырлаған яҙғы байрам, башҡорттарҙың борон-борондан килгән йолаһы.\nХеҙмәт алдынғыларын тәбрикләү һәм яҙғы баҫыу эштәрен тамамлауға арналған тантаналы сараларҙан «Китап» нәшриәте ситтә ҡалғаны булманы. Ул тантаға йәм өҫтәп, хеҙмәт алдынғылары – китап уҡыусыларын үҙ продукциялары менән һөйөндөрә тора.\nҺабантуй башланған көндәрҙән үк нәшриәттең һатыу-күргәҙмәһе халыҡ менән бергә булды, әҙәбиәт һөйөүселәренә күңел йылыһы һалып баҫылған китаптарын тәҡдим итте. 1 июндә үҙ баҫмалары менән Бөрйән уңғандарын ҡыуандырһа, 8 июнь көндө Учалы тарафтарында булып, әҙәбиәт һөйөүселәре менән осрашты, уларға Башҡортостан тарихына, мәҙәниәтенә, тәбиғәтенә, танылған шәхестәренә арналған китаптарын, һүҙлектәрен, уҡыу-уҡытыу ҡулланмаларын, дәреслектәрен, мәктәп һәм мосолман календарҙарын тәҡдим итте.\nЗәйнәб Биишева исемендәге Башҡортостан «Китап» нәшриәте 22 июнь - Сибай ҡалаһында, 23 июнь – Әбйәлил районында уҙғарыласаҡ һабантуйҙарға барырға әҙерләнә. Күңелле тантаналарға ул балалар, ололар өсөн нәфис әҙәбиәт, әкиәттәр, тарихи баҫмалар, йырҙар йыйынтығы һәм башҡа күп төрлө сағыу тышлы, тәрән йөкмәткеле китаптарыбын алып бара! Һәр кемдең күңеленә хуш килерҙәй тантаналарға рәхим итегеҙ, хөрмәтле милләттәштәребеҙ!\nӘйткәндәй, 21-22 июндә Сибай ҡалаһында үткәреләсәк һабантуй – «Урал аръяғы – 2019» инвестициялар һабантуйы тип атала. Ул бөтә Рәсәй кимәлендә уҙасаҡ, унда рекордлы күләмдә кешеләрҙең ҡатнашыуы көтөлә, тип хәбәр итә сараны ойоштороусылар. «Китап» нәшриәтенең дә был һабантуйҙа ҡатнашыуы сараға оло мәртәбә өҫтәй.\nҺабантуй – яҙғы сәсеү эштәрен йомғаҡлау ғына түгел, дуҫлыҡ, татыулыҡ байрамы ла, ул төрлө милләт халыҡтарын бергә йыя. Милли көрәш, һырғалаҡҡа үрмәләү, арҡан тартышыу кеүек милли уйындар ойошторола, башҡа милләтәрҙең йолалары күрһәтелә бында.\n(Фотола Учалы районында уҙғарылған һабантуй күренештәре)


Бөтә Рәсәй ауыл хужалығы иҫәбен алыуҙың Әбйәлил районы буйынса йомғаҡтары | Министерство сельского хозяйства Республики Башкортостан\n» Бөтә Рәсәй ауыл хужалығы иҫәбен алыуҙың Әбйәлил районы буйынса йомғаҡтары\nБөтә Рәсәй ауыл хужалығы иҫәбен алыуҙың Әбйәлил районы буйынса йомғаҡтары\nИҫәп алыу йомғаҡтары илебеҙҙәге ауыл хужалығының бөгөнгө торошон күрһәтте, ағымдағы статистикала сағылмаған күп мәғлүмәт алырға мөмкинлек бирҙе.\nРеспублика һәм муниципаль райондар (ҡала округтары) буйынса алынған йомғаҡтар туғыҙар китаптан торған алты томда баҫылды, улар Башҡортостанстаттың рәсми сайтында бирелгән.\nБыл йомғаҡтар ауыл хужалығы өсөн бик мөһим. Улар ярҙамында хеҙмәт һәм ер ресурстарынының файҙаланылыуын, ауыл хужалығы культураларының сәсеү майҙандары структураһын, ауыл хужалығы малдарының, техник сараларҙың иҫәбен, етештереү инфраструктураһын һәм ауыл хужалығы тауарҙары етештереүселәр ҡулланған технологияларҙы күрергә мөмкин.\nАуыл хужалығы иҫәбен алыу йомғаҡтары буйынса районда 22 ауыл хужалығы ойошмаһы, 72 крәҫтиән-фермер хүужалығы, 30 шәхси эшҡыуар, 16324 шәхси ярҙамсыл һәм башҡа шәхси хужалыҡтар, граждандарҙың ком-мерция булмаған бер берекмәһе бар.\nАуыл хужалығы эшмәкәрлеге алып барған ауыл хужалығы ойошмаларының өлөшө 100, КФХ-ларҙың һәм шәхси эшҡыуарҙарҙың 98, шәхси хужалыҡтарҙың 96,7 процент тәшкил итте. 2006 йыл менән сағыштырғанда үҫеш ярашлы рәүештә 9,4%, 25,4%, 2,4 процент тәшкил итте.\nИҫәп алыу ерҙәрҙең күпме булыуын һәм нисек файҙаланылыуын асыҡ күрһәтте. Ауыл хужалығы тауарҙарын етештереүселәргә беркетелгән ер майҙаны алдағы иҫәп алыу осоронан 182748 гектарҙан 142432-гә тиклем кәмегән, ә дөйөм сәсеү майҙаны 3930 гектарға аҙайған. Уртаса һәр хужалыҡҡа тура килгән майҙан ауыл хужалығы ойошмаларында 36,7 процентҡа аҙайған, ә крәҫтиән-фермер хужалыҡтарында һәм шәхси эшҡыуарҙарҙа 2,2 тапҡырға артҡан.\nХужалыҡтарҙа ауыл хужалығы культураларының сәсеү майҙандары 5,3 процентҡа кәмеп, 70444 гектар тәшкил итә. Техник культуралар сәсеүлектәре 41,5 тапҡырға артҡан, иген культуралары майҙаны 6,9 процентҡа, мал аҙығы культуралары 34,1 процентҡа кәмегән. Картуф, йәшелсә культуралары майҙаны ярашлы рәүештә 11,5 һәм 69,6 процентҡа аҙайған.\nМалсылыҡта ла һиҙелерлек үҙгәрештәр булған. Уҙған ун йыллыҡта бөтә төр хужалыҡтарҙа район буйынса һыйыр малы 29,6, шул иҫәптән һыйырҙар 25,2, сусҡалар 85,3 процентҡа кәмегән, кәзә-һарыҡтар һаны 12,3, аттар 48 процентҡа күбәйгән. Шул уҡ ваҡытта бер хужалыҡҡа уртаса алғанда малдарҙың һәм ҡош-ҡорттоң кәмеүе күҙәтелә: һыйыр малдары 46,5, шул иҫәптән һыйырҙар 55 процентҡа аҙайған.\nАуыл хужалығы иҫәбен алыу — ауылдың социаль аспекты тураһында берҙән-бер мәғлүмәт сығанағы. 10 йыл эсендә (2016 йылда 2006 йыл менән сағыштырғанда) ауыл хужалығы ойошмаларында даими эшләүселәр һаны ҡырҡа — 84,8 процентҡа кәмегән. Ауыл хужалығында эшләгән 18-29 йәшлектәр һаны аҙайған, ә 55 йәш һәм унан олораҡтар өлөшө артҡан. Был проблема ҙур хужалыҡтарға хас. Килеп тыуған хәлде иҫәпкә алып, йәштәрҙе ауылға йәлеп итеү буйынса яңы программалар эшләү мөһим.\nАуылдағы социаль сәйәсәт өсөн мөһим әһәмиәткә эйә тағы бер һөҙөмтәне билдәләп үтеү мөһим. Буш ятҡан ауыл хужалығы ерҙәре (буш өйҙәре) булған хужалыҡтар һаны кәмегән. 2016 йылда муниципаль район буйынса бындай хужалыҡтар һаны дөйөм хужалыҡтар һанына ҡарата 0,9 процент тәшкил итһә, 2006 йылда 1,3 процент булған.\nБылар барыһы ла ауыл хужалығы биләмәләрен үҫтереү буйынса йәмғиәттең һәм дәүләттең яңы һәм, иң элек, ауыл халҡының ауыл хужалығы булмаған мәшғүллекте, ауылдың социаль һәм инженер инфраструктураһын үҫтереү буйынса яңы шарттар кәрәклеге хаҡында һөйләй.\nРәмилә Истанбаева, «Әбйәлил» газетаһы


30 Апрель , 12:05\nШулай тип ололап әйтергә мөмкин бөгөнгө юбиляр — Әҙеһәм Хәмзин тураһында. Райондың хөрмәтле уҙаманы 80 йәшенә аяҡ баҫҡанда ла ул күп педагогтарҙың остазы-кәңәшсеһе булып ҡала.\n— Балаларға белем биреү — тормошом маҡсаты булды һәм булып ҡала. Уҡытыусы бөтә замандарҙа ла иң абруйлы һөнәр һаналды һәм мин һәр саҡ эшемде яратып башҡарҙым, унан ҡәнәғәт булдым, — ти Әҙеһәм Мостафа улы. —Ысын уҡытыусы ул бала менән асыҡтан-асыҡ аралашыуға өлгәшкән педагог. Уҡыусыларҙы әрләп, ҡурҡытып түгел, ә үҙенә йәлеп итә алған, ышанысын яулаған, уларға бар яҡтан өлгө булған кеше уҡытыусы исемен йөрөтөргә хаҡлы.\nДүрт тиҫтә йылдан ашыу педагогик стажға эйә, райондың иң көслө математика уҡытыусыһы булараҡ танылған мағариф ветераны совет уҡытыу системаһының юҡҡа сығыуына әсенә, балаларға төплө белем бирелмәүенә борсола. Уҡыусыларға ОГЭ, ЕГЭ тапшырырға әҙерләнеүҙә ныҡлы ярҙам күрһәтә, уҡытыусыларға ла һәр саҡ аңлатырға, кәңәш-консультация бирергә әҙер. Быны ул күңел ҡушыуы буйынса эшләй.\nҮҙе әйтмешләй, үкенмәҫлек ғүмер юлын үткән юбиляр. Тик бер генә хыялы тормошҡа ашмай ҡалған. Магнитогорск педагогия институтының физика-математика факультетын тамамлағас, уны аспирантураға саҡыралар, фән юлынан китергә өгөтләйҙәр. Тик атаһы ҡаты ауырыу сәбәпле, артабан уҡыу мөмкин булмай. Хәлил урта мәктәбендә эш башлай, бер нисә йылдан Ә. Хәмзинды Асҡар урта мәктәбе директоры итеп тәғәйенләйҙәр. 28 йәшлек егеткә үҙенең уҡытыусылары булған олпат ағайҙарға етәкселек итергә тура килә. Әдип Нияҙғолов, Мотаһар Билалов, Зифа Ғайсина, Надежда Нияҙғолова кеүек билдәле педагогтарҙан торған көслө коллектив менән эшләй, уларҙан күп нәмәгә өйрәнә. Район мәғариф бүлеге мөдире булған осорҙа иң ҙур мәктәпкә етәкселек итеү тәжрибәһе, үҙенең ойоштороу һәләте, кешеләр менән аралаша белеү, талапсан, ғәҙел булыу сифаттары ныҡ ярҙам итә.\nХаҡлы ялға сыҡҡас, Хәмзиндар Хәлил ауылына күсеп ҡайта. Һәм бына 12 йыл Әҙеһәм Мостафа улы биләмәнең ветерандар ойошмаһын уңышлы етәкләй, уны алдынғы итеүгә бар көсөн, тырышлығын һала. 1972 йылдан тәүҙә уҡытыусылар, шунан район хорында йырлаған уҙаман ир-егеттәрҙән торған хор туплай. Хәҙер «Малайҙар» вокал ансамбле райондың ғына түгел, республика сәхнәләренең йәме, конкурстар еңеүсеһе.\nТәүге уҡыусылары менән ҡулға-ҡул тотоношоп эшләү кинәнес бирә, һәр саҡ бергә кәңәшләшеп, бер-береһенең фекеренә ҡолаҡ һалғас, ололар коллективы татыу, берҙәм. Хаҡлы ялда шулай өр-яңы тормош битен асып, күңелле йәшәйҙәр.\n— Халыҡ араһына сыҡмай, заман менән бергә атламай, кеше менән аралашмай йәшәүҙән ни мәғәнә, ни фәтүә? Башҡаларға үҙеңдең кәрәк булыуыңды тойоу, уларға файҙа килтереү бик мөһим, — ти Әҙеһәм Мостафа улы.\nӘ. Хәмзин оҙаҡ йылдар намыҫлы хеҙмәте өсөн Мәғариф алдынғыһы исеменә лайыҡ, хаҡлы ялдағы әүҙем эшмәкәрлеге «Башҡортостан Республикаһының 100 йыллығы», «Башҡортостан ветерандар ойошмаһының 30 йыллығы» миҙалдары менән бүләкләнгән.\nҒүмерлек юлдашы Шәрифә Миҙхәт ҡыҙы менән ике ул үҫтергәндәр. Ҡәҙерле кешеһе ҡаты сирләп киткәс, оҙайлы һәм ныҡыш рәүештә дауалап, ғүмерен һаҡлап ҡалалар. Бергәләп яҙмыш һынауҙарына бирешмәйҙәр, шул саҡтағы ярҙамдары өсөн бөтә туғандарына рәхмәтле булып йәшәйҙәр.\nТормошон ҡыҙыҡлы һәм мауыҡтырғыс итеү өсөн уның бөтә яҡтарын «тәмләп» ҡараған. Мыҡты, ҡарағайҙай төҙ буйлы Әҙеһәм Мостафа улы сәхнәгә сығып күкрәк киреп йырлаһа ла, донъяларҙы оноттороп нәфис һүҙ һөйләһә лә, талантына көнләшерлек. Илһам килгән минуттарында, ҡулына ҡәләм алып һүрәт төшөрһә, оҫта рәссам тиерһең. Уның яҙыуы матурлығына таң ҡалмаған кеше юҡтыр. Тарих менән ҡыҙыҡһына, китаптар күп уҡый, белмәгәне юҡ. Поэзияны ярата, рус һәм башҡорт классиктарының күп шиғырҙарын яттан белә, үҙе лә шиғырҙар яҙа. Архивтар, ревиз әкиәттәренән мәғлүмәт йыйып, шәжәрәләр төҙөй. Спорт менән дуҫ булыуын әйтмәй булмай.\n— Заман кешеһе бөтә нәмәне белергә тейеш, мин дә барыһына ла өлгөрөргә тырыштым. Шулай ҙа иң ҙур ҡаҙанышым — ғаиләм менән бәхетлемен. Ҡатынымдың мине һәр саҡ аңлап ҡабул итеүенә рәхмәтлемен, — ти Әҙеһәм Хәмзин.\nНисә быуын уҡыусыларының беҙҙең уҡытыусыбыҙ тип хөрмәт күрһәтеүе, уның юлынан китеүҙәре лә ғорурлыҡтыр. Балалар күңеленә һалған яҡшылыҡҡа, матурлыҡҡа ынтылыу, ысын кеше булыу орлоҡтары ныҡлы шытым биргән, тимәк тырыш хеҙмәт бушҡа китмәгән. Бөгөн дә йәш быуынға белем биреп, халыҡ араһында һүҙе үткән абруйлы етәксе, олпат уҙаман булып, тыуған еренә, иленә файҙа килтереп йәшәүен дауам итә.


Видеочивать Рус, Бушлай - Бөтә донъя видео чат! Бөтә ил, сит ил, бөтә донъя.\nЛото ҡушылыуы һәм беҙҙең һуңғы яңылыҡтарБеренсенән, рулетка, видеочить, һеҙ аралаша Сикләп тора, ләкин икенсенән, рус Һәм сит ил ҡулланыусы был Хеҙмәте өсөн тәғәйенләнгән. Бынан тыш, сайтта ҡулланыу яҡтыртыла. Заговор, рулетка сама менән бәйләү Осраҡлы сайтында. Бында кешеләр бер-береһе менән Мәғлүмәт уртаҡлашыу, файҙалы булыуын теләйем Һеҙҙең мауығыуҙар һәм ҡыҙыҡһыныуҙары менән Ярашлы, тормошҡа ҡарашы. Виртуаль кеше тураһында малай һәм Ҡыҙҙар осрашыу булды. Нисек күрергә аласыз, уның өсөн Техник яҡтан грамоталы булған был Капиталь хеҙмәт кешеләр менән осрашып, Ойоштороу системаһына һәм был аҡыллы Була мәҫәлән, компьютер.\nШул уҡ камералары нөктә\nБында ҙур ваҡыт.\nМөһим икәнен күҙ уңында дөйөм Ч - был йыйылмаһы рулетка гирт Бөтә был аралашыу, һәм һеҙ Телисез алыу ла ихлас ҡуллана. Видео чат, әлбиттә, ым-ишара, Күренекле кеше түгел ул, һирәк осрай. Фото-видео социаль селтәрендә ҡарарға мөмкин. Ышанабыз һезгә кәрәк буласаҡ компьютер, Ноутбук, планшет, йәки ҡуртымға встроенный Камера, микрофон, динамиктар һәм минималь Күләме тапшырғыс һәм кәрәкле булып ҡала. Интернетҡа инеп, уның буйынса ла-Элекке иҫке ҡорамалдарҙы өсөн, кәм Түгел, тик һәләте менән үткәрелгән 1 мбит с әлеге ваҡытта 10 мбит бирелгән 100 л С провайдер һирәк. Һеҙ шулай уҡ был проектта Һәм теркәү хеҙмәте бушлай күрһәтеү Менән башланды һәм шәхси видеочить Түләргә кәрәк. Әммә һеҙ теркәлеү формаһын тултырырға Һәм ебәрергә хәбәрҙең мин теләгән Хәбәрҙе тексы менән һеҙ шәхси Мәғлүмәттәр күрһәтеүенсә, ул кешеләр өсөн ебәрә. Бынан тыш, иң төп, аватар Кеүек кәрәк тип ҡуйҙы, - ул Социаль селтәре һәм барлыҡ тамашасыларҙың Иғтибар атала. Дөрөҫ видеочинать ышаныс рулетка, аҡрын, Ләкин архив баҫып веб-чан. Видеочивать өҫтөнлөктәренең береһе булды менән Бер яҡта-көсө аралашты. Икенсе яҡтан, веб-ч-баһа Был, беренсенән, уларҙың мәғәнәһен һәм Халыҡ-ара юмор хисе тураһында Фекер йөрөтөргә мөмкинлек бирә.\nМенән Флирт цитрагос-Был етди Мөнәсәбәт өсөн Бушлай флирт,\n- chat Roulette rekodi Na\nвидео менән танышыу сайты веб ч рулетка фото бушлай таныша теркәлгән танышты сексуаль танышты видео видео трансляции онлайн без чатта теркәлергә видеочивать бушлай онлайн ҡыҙ менән онлайн видео чат яланғас танышты видео таныш булмаған теркәлгән видео чат


Милли төйәге, рухи терәге ул күптәрҙең! » Башҡортостан гәзите\n"Башҡортостан гәзите" » Йәмғиәт » Милли төйәге, рухи терәге ул күптәрҙең!\nМилли төйәге, рухи терәге ул күптәрҙең! 30.12.2016 // Йәмғиәт\nБәләбәй башҡорт гимназия-интернатын тамамлағанымды беләләр ҙә аптырап: “Һин бит Бөрйәндән дә инде!” – тиҙәр. Йәнәһе, Бөрйән ҡайҙа ла Бәләбәй ҡайҙа. Эйе, бер яҡҡа юлға ғына ун ике сәғәт тирәһе китә торғайны,\nөйгә лә һирәк ҡайтылды, әммә ваҡытында яҙмыш елдәре мине тап ошо тарафҡа ташлағаны өсөн бер тапҡыр ҙа үкенергә тура килмәне, сөнки бындағы белем усағы – Башҡортостандың көнбайыш төбәгендә генә түгел, ә, дөйөм алғанда, бөтә республикала алдынғы белем биреү усаҡтарының береһе. Күптән түгел ул үҙенең 20 йыллыҡ юбилейын билдәләп, яҡын дуҫтарын йыйҙы.\nЕгерме йыл аҙ ғүмер түгел. Башҡорт гимназия-интернаты тарихында был арауыҡта береһенән-береһе сағыу ваҡиғалар була, иң мөһиме, уның юлы тик үҫештән һәм юғарыға үрләүҙән тора.\n1996 йылдың 1 сентябрендә гимназия өсөн тәүге тапҡыр ҡыңғырау тауышы яңғырай. Ул мәл белем усағының барлыҡҡа килеүенә туранан-тура бәйләнеше булған һәр кемгә лә үтә ҡәҙерле: һан яғынан башҡа милләттәр күпләп урынлашҡан был төбәктә тап башҡорт гимназияһы асыуҙы, суверенитет кеүек үк, хәләл тир менән көс түгеп яулап алырға тура килә уларға. Булат Һиҙиәт улы Йәнекәев, Ризван Хафиз улы Хафизов кеүек йәмәғәт эшмәкәрҙәренең республика етәксеһенә үҙҙәренең яғында башҡорт белем усағы асыу үтенесе менән мөрәжәғәт итеүе ихтирамға һәм һоҡланыуға лайыҡ. “Аҡмулла” исемендәге башҡорт ойошмаһы ла гимназияны асыуға, артабан уға эшләп китеүгә тос өлөш индерә.\n2005 йылда белем усағы өр-яңы бинаға күсә. Ҡотларға килгән ҡунаҡтар юбилейға арналған тамашала ошоларҙың барыһын да иҫкә алып үтте. Уларҙың мәртәбәле һәм күп һанлы булыуы сараға айырым йәм, тантана өҫтәне. Араларында Бәләбәй ҡалаһы хакимиәте башлығы урынбаҫары А. П. Смородин, мәғариф бүлеге етәксеһе Н. В. Лаврова, Бөтә донъя башҡорттары ҡоролтайының баш белгесе Айрат Искәндәров, гимназия уңышлы хеҙмәттәшлек иткән М. Аҡмулла исемендәге Башҡорт дәүләт педагогия университеты профессорҙары Р. Ғ. Дәүләтбаева, Е. А. Савельева, республика матбуғат һәм киң мәғлүмәт сараларынан хәбәрселәр бар ине. Уларҙың сығыштары уҡыусыларҙың сағыу концерт номерҙары менән бергә үрелеп барҙы. Һәр йыр, бейеү, ҡурай коллективы республика, төбәк, хатта Рәсәй кимәлендә үткән төрлө конкурстар лауреаты булыуына аптырарға түгел: гимназияла уҡыусыларға төплө белем биреп кенә ҡалмайҙар, уларҙы мәҙәни, рухи яҡтан да үҫтерергә күп көс һалалар. Бында, әлбиттә, үҙ һөнәрҙәренең оҫтаһы булған уҡытыусылар эшмәкәрлегенең әһәмиәте ҙур. Әйткәндәй, улар ҙа уҡыусылар кеүек, “Йондоҙ” вокаль ансамбленә ойошҡан һәм байрамды йыр ғына түгел, милли кейемдәре, дәртле сығыштары менән йәнләндереп ебәрҙе.\nЯңы заман яңы талаптар ҡуя, һәм быға башҡорт гимназия-интернаты бар яҡлап та яуап бирә: интерактив майҙан булдырылыуынан тыш, информатика дәрестәре бик ҡыҙыҡлы үтә икән. Уҡытыусылар Динар Фәнил улы Минәжев һәм Илнур Флүр улы Әхмәҙиев балаларға компьютерҙы ҡулланыу серҙәренә өйрәтеп кенә ҡалмай, уларға видеомонтаж, анимация, графика, программалау оҫталыҡтарын да өйрәтә. Кино йылына арнап, студия асылған. “Беҙҙең Илнур гимназияға хәтле телевидениела эшләгән”, – тип ғорурлыҡ менән хәбәр итә уҡытыусылар. Шуға ла фильм төшөрөү, йәнһүрәттәр эшләүҙе һәләтле балалар яҡшы белә һәм уҡытыусыларын бик ярата.\nЫсынлап та, юбилей тантанаһында, ҡотлауҙарҙан һәм музыкаль сығыштарҙан тыш, проектор аша гимназияның тормошо күрһәтелгән ҡыҫҡа фильмдар иғтибарҙы яулап өлгөргәйне: уларҙы тәүҙә камераға төрлө ракурстан төшөрөү, аҙаҡ йыйып ҡорау үҙенә күрә түҙемлек һәм таһыллыҡ талап итә. Гимназиябыҙҙың яңылыҡтар хеҙмәте эшләй, тип сюжет күрһәтеп, бер ғәжәпләндерһәләр, уҡыусылар үҙҙәре эшләгән йәнһүрәттәре менән бөтөнләй таң ҡалдырҙы.\nБашҡорт гимназия-интернаты юбилейы айҡанлы уҡытыусылар, тәрбиәселәр һәм уҡыусылар үҙенсәлекле акция ойошторған: 20-шәр килограмм макулатура тапшырыу, һәр уҡыусы 20 “бишле” билдәһе алыу һәм ауыр хәлдәге Луганск балаларына гуманитар ярҙам ебәреү. Был акцияны бик ҡыҙыҡлы фильм төшөрөп, мәңгеләштереп тә ҡуйған үҙҙәре.\nКиң ҡолас менән йәшәй гимназия. Дуҫтары ла күп. Шулар араһынан республиканың матбуғат баҫмалары вәкилдәренең сығышы хаҡында әйтеп үтергә кәрәктер: “Бәләбәй хәбәрҙәре”, “Башҡортостан” гәзиттәре, “Башҡортостан уҡытыусыһы”, “Башҡортостан ҡыҙы”, “Аманат” журналдарынан иҫтәлекле бүләктәр һәм маҡтау ҡағыҙҙары алып һөйөндө уҡытыусылар һәм тәрбиәселәр коллективы. “Башҡортостан уҡытыусыһы” журналы Бәләбәй башҡорт гимназия-интернатына арнап, махсус рәүештә айырым һан сығарһа, “Нисек кенә сәйер булмаһын, “Аманат” балалар журналына юбиляр-гимназия үҙе бүләк эшләне, журналыбыҙға тап ошо гимназияла 80-дән ашыу бала яҙылған!” – тине журналдың баш мөхәррир урынбаҫары Мансур Ҡаҙаҡаев.\nЮбилей тантанаһы гимназия директоры Дилбәр Ғайса ҡыҙы Фәтхетдинованың килгән, ҡотлаған ҡунаҡтарға рәхмәт һүҙҙәре еткереүе һәм күҙҙәрендә нур уйнап торған уҡыусыларҙың “Беҙ булмаһаҡ, кем!” тигән йыры менән тамамланды.\nТаралышыр алдынан гимназия-интернатты асыуға шулай уҡ күп көс һалған, оҙайлы йылдар башҡорт теле һәм әҙәбиәте уҡытыусыһы булып эшләп хаҡлы ялға сыҡҡан ветерандарҙың береһе Зөлфирә Ғайса ҡыҙы Шириязданова менән бер аҙ әңгәмә ҡорҙоҡ. Ул үҙенең хеҙмәт юлын 1991 йылда Бәләбәй ҡалаһының 17-се мәктәбендә башлай. Тәүге осор башҡорт теленән факультативтар алып барһа, икенсе йылына өйҙән өйгә йөрөп уҡыусылар йыя, ҡалала беренселәрҙән булып башҡорт класы асыуға өлгәшә. Башҡорт гимназия-интернаты асылғас, класы менән уға килеп ҡушыла, шул ваҡыттан алып хаҡлы ялға сыҡҡансы башҡорт теле һәм әҙәбиәте дәрестәрен уҡыта. Зөлфирә Ғайса ҡыҙы – Башҡортостан Республикаһының мәғариф отличнигы, атҡаҙанған уҡытыусыһы.\n– Көнбайыш төбәктә ул йылдарҙа башҡорт гимназияһын асыу бик ауырға төштө, ҡаршы сығыусылар ҙа булды. Әммә күп кенә арҙаҡлы шәхестәрҙең, уҡытыусыларҙың ныҡышмалылығы арҡаһында барыһы ла беҙ теләгәнсә килеп сыҡты. Гимназия тәү асылған осорҙа өҫтөбөҙҙә яуаплылыҡ та ҙур ине, вазифалар ҙа күп ине, әммә күңел биреп эшләгәс, уларҙы атҡарып сығыу еңел булды. Уҡыусыларыма мин белем биреү менән генә ҡәнәғәтләнмәйенсә, уларҙың ижади һәләттәрен дә үҫтерергә тырыштым. Гимназияны тамамлаған һәр кем киләсәктә арҙаҡлы шәхес булыр тигән өмөттәмен, – тине ул, тәьҫораттары һәм иҫтәлектәре менән уртаҡлашып. Зөлфирә Ғайса ҡыҙының уҡыусыһы булараҡ, ысынлап та, уның үҙ эшенә мөкиббән, фиҙакәр, оло йөрәкле уҡытыусы булыуы, һәр бала йөрәгендә иленә, теленә һөйөү утын ҡабыҙыуын беләм.\nТулы ҡанлы тормош менән йәшәй бөгөн гимназия. Бында ысын-ысынында үҙ һөнәрен яратҡан, уны бар нескәлектәрендә белгән намыҫлы уҡытыусылар эшләй, интернатта мөләйем, киң күңелле тәрбиәселәр өйҙәренән ситтә уҡыған балаларға йөрәк йылыһы өләшә. Юбилей тантанаһында сығыш яһаған шағир Камил Фазлый тап өҫтөнә баҫты:\n“Милли рухта тәрбиәләп,\nӘсә телен һаҡлаусы!” –\nти ул был изге белем йорто тураһында. Бәләбәй яҡтарында башҡорттар аҙ, тип уйларға күнеккән республика халҡы, ғәҙәттә. Ә башҡорт гимназия-интернатында был һиҙелмәй, сөнки бында барыһы ла башҡорт рухы, башҡорт моңо, башҡорт ғәме менән һуғарылған.\nАвтор: Айгөл ЙӘМИЛЕВА.\n“Янғантау”ҙан да башҡа геопарктар булыр 19.09.2018 // Йәмғиәт\nБашҡортостандың “Янғантау” геопаркы проектын ЮНЕСКО эксперттары юғары баһаланы. Был хаҡта...\nЮл – яҡшы тормош көҙгөһө 18.09.2018 // Йәмғиәт\nБаш ҡалабыҙҙа юл селтәрен киңәйтеүгә биш миллиард һум аҡса йүнәлтеү күҙаллана. Өфө хакимиәтенең юл...


Башҡортостан эшҡыуарлыҡ тарихы бер китапта\nӨфөлә «Эшҡыуарлыҡ. Ваҡиғалар, факттар, кешеләр» тигән йыйынтыҡ донъя күрҙе.\nКитапҡа республикала тәүгеләрҙән булып үҙ эшен асҡан кешеләр, уларҙың эшмәкәрлеге, үҫеш юлы хаҡында тулы мәғлүмәт бирелгән. Был баҫманы йәш эшҡыуарҙар өсөн тәжрибә мәктәбе, өҫтәл китабы тип тә атарға мөмкин. Материалды студенттар өсөн уҡыу әсбабы итеп тә ҡулланырға була. Китапҡа 142 эшҡыуарҙың биографияһы, төрлө кәртәләрҙе нисек еңеп сығыуы, уңыш сере тураһында бәйән ителә. Авторҙар әйтеүенсә, Башҡортостанда тәүге йүнселдәр барлыҡҡа килеүгә 30 йыл тирәһе, Өфөлә генә эшҡыуарҙар һаны 300 меңгә етә. Әлбиттә, уларҙың бөтәһен дә бер йыйынтыҡҡа һыйҙырыу мөмкин түгел. Әммә киләһе томдарҙы нәшер итеү ниәте бар. Тәүге китап 1 мең дана менән донъя күргән. Проект авторҙары фекеренсә, йәштәргә эшҡыуарлыҡ нигеҙҙәрен өйрәтеү мотлаҡ, юғиһә, иҡтисадтың иң мөһим секторы юғалыуы ихтимал. Бөгөнгө заманда үҙ эшеңде асыуы ла еңелерәк. 90-сы йылдарҙа йүнселдәргә халыҡтың ҡарашы кире булһа, бөгөн йәмәғәтселек эшҡыуарлыҡтың йәшәйештә тотҡан урынын яҡшы аңлай һәм ихтирам менән ҡарай.


Бүләктәребеҙ көньяҡҡа – Бөрйән менән Баймаҡҡа!\n29 Май 2018, 02:32\n"Аҙна һайын бүләк!" акцияһының сираттағы аҙнаһына йомғаҡ яһаныҡ һәм еңеүҙәре айҡанлы Баймаҡ районының Ярат ауылынан Вилүрә Әхмәтова менән Бөрйән районының Яңы Усман ауылынан Баязит Мәжитовты ҡотлайбыҙ!\nУлар, редакция менән бәйләнешкә инеп, журналыбыҙға яҙылыусылар өсөн әҙерләнгән приздарҙың береһен һайлап алырға хоҡуҡлы.\nБелеүегеҙсә, быға тиклем Белорет районының Абҙаҡ ауылынан Әлфиә Фәйзуллина, Хәйбулла районының Аҡъяр ауылынан Эльвира Ғәлина, Ғафури районының Сәйетбаба ауылынан Мөнирә Ғәзизова, Ҡырмыҫҡалы районының Малай ауылынан Илнар Хәмитов һәм Әбйәлил районының Ҡаҙмаш ауылынан Заһиҙә Рәжәпова бүләктәр отҡайны.\n“Аманат” журналына 2018 йылдың икенсе яртыһы өсөн яҙылған һәр кем ҡатнаша ала был акцияла - почтала бирелгән квитанцияғыҙҙың күсермәһен редакцияға ебәреү йәки төркөмгә (https://vk.com/topic-41010454_32616782 һылтанмаһы буйынса) һалыу ғына шарт. Ике кәмәнең ҡойроғон бер юлы тоторға мөмкин: бүләк отоп ҡыуанырһығыҙ, журнал уҡып һөйөнөрһөгөҙ...\nКиләһе ярты йыллыҡ өсөн “Аманат”ҡа почта аша яҙылыу хаҡы - 331 һум 92 тин.\nДүшәмбе һайын бер аҙналыҡҡа йомғаҡ яһала.\n"АҘНА ҺАЙЫН БҮЛӘК!"ТЕҢ ЕҢЕҮСЕЛӘРЕН ОШО ТӨРКӨМ АША ИҒЛАН ИТЕП БАРАБЫҘ.\nӘгәр квитанцияғыҙ бар икән, ятып ҡалғансы, атып ҡалығыҙ!\nӘ инде булмаһа, ПОЧТА бүлексәһенә АШЫҒЫҒЫҘ!\nP.S. Журналға бөтөн почта бүлексәләрендә лә, шулай уҡ RBSMI.RU сайты аша, аҡсаны электрон юл менән күсереп, яҙылырға мөмкин. Шул уҡ RBSMI.RU сайты уҡыусыларға журналдың электрон вариантын алдырыу мөмкинлеген тәҡдим итә.


Стәрлетамаҡ фажиғәһенә теүәл бер йыл - GTRK.TV — Новости Уфы и РБ\n15 марта 2017 — 15:36 ГТРК «Башкортостан»\nСтәрлетамаҡ фажиғәһенә теүәл бер йыл.\nБылтыр ҡалала янғында 12 кешенең ғүмере өҙөлдө. Янған бинала наркомандар һәм эскеселәр өсөн социаль реабилитация үҙәге урынлашҡан булған. Тәҙрәләрҙә рәшәткәләр, ә тимер ишектәре бикле булыу сәбәпле дауаланыусылар йорттан сыға алмай, янып үлгән. Фажиғә урынына республика етәксеһе Рөстәм Хәмитов барып ашығыс кәңәшмә үткәргәс, республикала законһыҙ эшләгән ошондай тағы ла-нисә үҙәк барлығы асыҡланды.


Һутлы алманан – кипкән өрөккә\n20 Декабрь 2019, 18:15\nБер ҡыҙ менән оҙаҡ ваҡыт дауамында осрашып йөрөгәндән һуң, ҡапыл ғына ташлашырға тура килде. Һүҙ юҡ, сибәр ине. Арабыҙҙа һөйөү осҡондары ла тоҡанғайны төҫлө. Әммә яҙмышыбыҙҙы уртаҡ итә алмауыбыҙға тамсы ла үкенмәйем. Сөнки айырылышыуыбыҙға уның тәмәке тартырға әүәҫләнеүе сәбәпсе булды. Һөйгәнемдең бындай ғәҙәте хаҡында белгәс аҡылдан яҙырҙай хәлдә инем.\nБер ҡыҙ менән оҙаҡ ваҡыт дауамында осрашып йөрөгәндән һуң, ҡапыл ғына ташлашырға тура килде. Һүҙ юҡ, сибәр ине. Арабыҙҙа һөйөү осҡондары ла тоҡанғайны төҫлө. Әммә яҙмышыбыҙҙы уртаҡ итә алмауыбыҙға тамсы ла үкенмәйем. Сөнки айырылышыуыбыҙға уның тәмәке тартырға әүәҫләнеүе сәбәпсе булды. Һөйгәнемдең бындай ғәҙәте хаҡында белгәс аҡылдан яҙырҙай хәлдә инем. Әммә үҙемде ҡулға алырға тырыштым. Был хаҡта уның менән асыҡтан-асыҡ һөйләшергә ҡарар иттем. Бындай юлға баҫыуының сәбәптәрен белештем. Алама ғәҙәтенән арыныуын үтендем. Тәмәке тартыуҙың ҡатын-ҡыҙ организмы өсөн ни тиклем зарарлы икәнлеген төшөндөрҙөм. Һылыуым барыһын да аңлаған ҡиәфәттә баш ҡаҡты. Ғәфү үтенде. Дуҫ ҡыҙҙары менән ҡыҙыҡ күреп кенә тарта башлауҙары хаҡында әйтте. Онотҡанда бер генә була торған хәл был, тип аҡланды. Күҙ йәштәре аша башҡса тәмәкене ҡулына ла алмаҫҡа һүҙ бирҙе. Мин ышандым. Әммә ул һүҙендә торманы. Саф хистәремде алдаҡҡа һәм тәмәке төтөнөнә уҡмаштырып, һөйөүемдең бәҫен төшөрөр хәлем юҡ ине. “Бындай ҡыҙҙы яратҡансы яңғыҙ ҡалыуың хәйерле”. Зиһенем шулай бойорҙо. Һәм мин уға буһондом.\nЙыш ҡына шуға иғтибар итәм: тәмәке тартыусы ҡатын ҡыҙ тора-бара матурлығын юғалта. Йөҙөнөң ҡобараһы оса. Бите көл төҫөнә инә. Тауышы тупаҫлана. Тиереһе, тынаҡтары, тештәре һарғая. Хәлһеҙеҙләнә, күҙҙәре ялтырай, сырхау кеше ҡиәфәтен ала. Организмы ваҡытынан алда ҡартая. Былары тәү ҡараштан уҡ күҙгә күренеп торған тышҡы һыҙаттар ғына. Бынан тыш, никотиндың гүзәл заттың барлыҡ ағзаларын зәғифләүе, түлһеҙлеккә килтереүе иҫбатланған. Эйе, тәмәке төтөнө ир-егеттәр өсөн дә зарарлы. Әммә ҡатын-ҡыҙ организмы был ағыу алдында өс тапҡырға көсһөҙөрәк.\nЕегеттәр тәмәке тартыусы ҡыҙҙарҙы еңел холоҡло тип ҡабул итә һәм үҙҙәрен улар янында иркен тота. Ә ҡыҙҙар, иҫәрлеге арҡаһында, үҙен көслө заттарға оҡшайым тип уйлай. Ысынында иһә, бындай ҡыҙ бары тик ваҡыт уҙғарыу өсөн генә кәрәк. Тимәк, һылыуҡайым, тәмәке тартып һин үҙ бәҫеңде төшөрәһең. Ә инде ошо рәүешле заманса булып күренәм тип фекерләһәң, бик ныҡ яңылышаһың. Шуны бел: һәр заманда ла тәмле еҫтәр бөркөгән, һау-сәләмәт, алмалай ҡыҙҙар модала булған. Бөгөн дә шулай.\nҮткән дәүерҙәрҙә ғүмер кисереүсе ир-аттарға ни тиклем көнләшәм мин. Ата-бабаларыбыҙ гүзәл заттарыбыҙҙың бөгөнгө ише әшәке ҡылыҡтарын күреүҙән азат булған. Бындай ҡот осҡос күренештәр ете ятып бер төштәренә лә инмәгәндер. Хәйер, тәмәкегә ылығыу, спиртлы эсемлектәр менән мауығыу хаҡында ғына түгел әйтер һүҙем. Иң аяныслыһы - гүзәл заттарҙың үҙ тәбиғәтенә хыянат итеүе. Матурлыҡ, изгелек һәм нәзәкәтлелек алиһәһе булараҡ яратылған ҡатын-ҡыҙҙарыбыҙ үҙ ихтыяры буйынса оятһыҙ рәүештә тәғәйенләнешенә ҡаршы килә. Йәмһеҙ, яуыз, тупаҫ йән эйәһенә әүерелә. Билләһи, тим ошонан да ытырғанысыраҡ күренештең булыуы мөмкин түгел. Тормошҡа ҡот, бәрәкәт, һут өләшеү өсөн яратылған алмалай ҡыҙҙарыбыҙ сурышып кипкән өрөк хәленә ҡалмаһын ине. Аңыңа кил, башҡорт ҡыҙы! Үҙеңде бындай хурлыҡҡа төшөүрөҙән ҡурсала. Йәнә ҡабатлайым: бер генә ир-егет тә тәмәке тартҡан ҡыҙ менән тормошон бәйләргә ашҡынып тормай.\nМинең фекерҙәр менән риза түгелһең икән, үҙеңдән өлкәнерәк тартҡан ҡатындарға күҙ һал. Уларҙың тышҡы ҡиәфәте һиңә оҡшаймы? Йәиһә үҙеңде тәмәке тартмаған йәштәштәрең менән сағыштырып ҡара. Айырманы мотлаҡ һиҙерһең.\nҺөйөүен тәмәке төтөнән өҫтөн ҡуйыусы башҡорт егете.


Өфөлә Тоталь диктант майҙансыҡтары һәм уны яҙҙырыусылар билдәләнде // Мәҙәниәт | новости башинформ.рф\nӨфөлә Тоталь диктант майҙансыҡтары һәм уны яҙҙырыусылар билдәләнде\n17:40, 6 апреля 2016 Мәҙәниәт\nӨФӨ, 2016 йыл, 6 апрель. /«Башинформ» мәғлүмәт агентлығы, Ләйлә Аралбаева/.\nӨфөлә Тоталь диктант майҙансыҡтары һәм уны яҙҙырыусылар билдәләнде. Быйыл акция 16 апрелдә көндөҙгө сәғәт 2-лә 14 адрес буйынса ойошторола. Баш ҡалалағы бөтә юғары уҡыу йорттары аудиторияларында ла тиерлек белемеңде тикшерергә мөмкин: Өфө дәүләт авиация техник университеты, Башҡорт дәүләт педагогия университеты, Башҡорт дәүләт университеты, Өфө дәүләт нефть техник университеты, Өфө дәүләт иҡтисад һәм сервис университеты, шулай уҡ 28-се коррекция мәктәп-интернаты һәм 94-се лицей. Ҡайһы бер вуздарҙа ике аудитория бүленә.\nДиктантты билдәле мәҙәниәт эшмәкәрҙәре, уҡытыусылар, журналистар һәм телевидение алып барыусылары яҙҙыра, улар араһында Михаил Рабинович, Азамат Сәйетов, Лилиә Ҡурамшина, Евгений Романов, Дмитрий Каретко, Анастасия Реут бар. Тулыраҡ мәғлүмәт акцияның рәсми сайтында баҫылған.\n14 майҙансыҡтың өсәүһе ябыҡ: улар — Вәлиди исемендәге Милли китапхана, Башҡортостан Дәүләт Йыйылышы һәм «Лотос» фитнес клубы. Урындарҙың аҙ булыуы сәбәпле, теләүселәр алдан яҙылырға тейеш. Теркәү рәсми сайтта 6 апрелдә Мәскәү ваҡыты буйынса киске сәғәт 8-ҙә башлана. Башҡа майҙансыҡтарға инеү ирекле.


Башҡортостанда композиторҙар һәм рәссамдар конкурстары иғлан ителде\nБашҡортостан Республикаһының Мәҙәниәт министрлығы иң яҡшы музыкаль әҫәрҙәрҙе асыҡлау буйынса конкурс иғлан итте. Унда профессиональ музыкаль белемгә эйә композиторҙар ҡатнашырға мөмкин, йәш һәм гражданлыҡ мөһим түгел.\nКонкурс 2020 йылдың 1 сентябренән 9 ноябренә тиклем бер нисә этапта түбәндәге номинациялар буйынса уҙғарыла: «Инструменталь әҫәрҙәр», «Вокаль-хор жанрҙары», «Ҙур музыкаль форма, шул иҫәптән балалар өсөн».\nКонкурс тураһында тулыраҡ мәғлүмәтте +7 (347) 280-87-78 телефоны буйынса алырға була.\nШулай уҡ Башҡортостан Республикаһының Мәҙәниәт министрлығы «Рәсәй Рәссамдар союзы» Бөтә Рәсәй ижади йәмәғәт ойошмаһының төбәк бүлексәһендә торған рәссамдар араһында конкурс үткәрә.\nКонкурс 2020 йылдың 1 сентябренән 2021 йылдың 16 ғинуарына тиклем бер нисә этапта һынлы сәнғәт, скульптура, графика, театр-биҙәү сәнғәте, биҙәү-ҡулланма сәнғәте номинациялары буйынса ойошторола.\nИң яҡшы эштәр М.В.Нестеров исемендәге Башҡорт дәүләт художество музейына һатыла һәм Бөйөк Ватан һуғышында Еңеүҙең 75 йыллығына арналған «Еңеү! 75 йыл тыныс күк йөҙө аҫтында» республика художество әҫәрҙәр күргәҙмәһендә ҡатнаша.\nКонкурс хаҡында тулыраҡ мәғлүмәтте +7 (347) 284-42-47 телефоны буйынса белергә мөмкин.


Әтәсте нисек һайларға? » Башҡортостан гәзите\nӘтәсте нисек һайларға?\nИхата йәме нимәлә? Нисек кенә сәйер булмаһын — әтәстә! Һәүетемсә генә барған ауыл тормошона үҙенсәлекле йәм биргән, көн дә борғоһон ҡысҡыртып йоҡонан уятҡан һәм яҡшы кәйеф өләшкән дә ошо йорт ҡошо.\nӘгәр һеҙ тауыҡтарҙы бер генә миҙгел тотоп, маҡсатығыҙ тик йомортҡа алыу икән, әтәсһеҙ ҙә була. Тик йомортҡаны инкубаторға ҡуйыу өсөн ул мотлаҡ кәрәк. Әтәс булғанда тауыҡтар дәррәү, бер тәртиптә йөрөй. Йомортҡаны ла “батша”лары булған саҡта яҡшыраҡ һалалар. Мәҫәлән, эре ҡошсолоҡ фабрикаларында махсус рәүештә ваҡыты-ваҡыты менән әтәс тауышын ҡысҡыртып алалар. Әлбиттә, йомортҡаның тәме туранан-тура ата ҡошҡа бәйләнмәгән, ә аҙыҡтан тора. Бына нисек ашауҙары — әтәстән. Тағы шуныһын да әйтергә кәрәк: аталанмаған йомортҡа оҙағыраҡ һаҡлана икән.\nӘгәр һеҙҙең тоҡомсолоҡ эше менән шөғөлләнеп, яҡшы себештәр алғығыҙ килһә, әтәсһеҙ булмай. Күберәк тауыҡ тоторға ниәтләһәгеҙ, улар хатта икәү-өсәү кәрәк. Тауыҡтар менән әтәс нисбәте тура килмәһә, аталанмаған йомортҡа һалыуҙары мөмкин. Шуға бер “хужа”ға уртаса ете-һигеҙ тауыҡ тура килеүен оноторға ярамай. Әлбиттә, күп нәмә әтәстең “дәрте”нә бәйләнгән. Был йәһәттән уның тоҡомона ла ҡарарға мөмкин. Мәҫәлән, йомортҡа тоҡомло ҡоштар әүҙем була. Ә ит-йомортҡа тоҡомлолар аҡрын, бик үк хәрәкәтсән түгел. Әйтәйек, тәүгеләренең әтәсенә 12-15 тауыҡ кәрәк булһа, икенселәренекенә алты-һигеҙ етә.\nТоҡомға әтәс ҡалдырыр өсөн тәүҙә уның үҙен тотошон күҙәтергә кәрәк: тауыҡтар менән “ҡыҙыҡһынамы”, күршеләрҙекенә ҡарамаймы, таламаймы... Йомортҡа тоҡомло әтәстәр дүрт-биш айҙа, йәғни тиҙ өлгөрә. Нәҡ ошо осорҙа уларҙың әүҙемлеген күҙәтергә мөмкин. Тоҡомға һайлағанда, шулай уҡ кәүҙә төҙөлөшөнә, уны тотошона, кикерек, хатта ҡойроҡ үҫешенә иғтибар итәләр. Тик һау әтәстән генә тауыҡтар сәләмәт себештәр сығарырлыҡ йомортҡа һала.\nИт-йомортҡа тоҡомло ҡоштар һуңыраҡ, биш-алты айҙа өлгөрә. Аҫрар өсөн һайлағанда ауырлығына һәм ит-мускул төҙөлөшөнә иғтибар итеү мөһим. Бындай тауыҡтар ике йүнәлештә — ит һәм йомортҡа — берҙәй эшләй. Ундайҙарҙан беҙҙең яҡта род-айланд тоҡомлоһо киң таралған. Улар ҡыҙыл төҫтә булып, ҡыҙғылт-һоро йомортҡа һала. Бер әтәскә ете-һигеҙ тауыҡ булғанда, инкубатор өсөн сығышы 98 процент булыуы мөмкин.\nИт тоҡомло әтәстәр бик үк әүҙем түгел. Ундайҙарға кохинхин, брама һәм фавероль инә. Был төр әтәстәр биш-алты тауыҡты ҡарап йөрөтә ала. Ғөмүмән, тоҡомға ҡалдырғанда уның стандартына, йәғни тура килгән сифатына ҡарарға кәрәк.\nБындай әтәстәр һуңыраҡ өлгөрә. Әйтәйек, йомортҡа һалыусыларҙың әтәсен дүрт-биш айҙа һайлап алып ҡалып булһа, иттекеләрҙең ете-туғыҙ айҙа саҡ аталыҡ сифаттары асыла. Шуға тоҡомға тәүҙә бер нисә әтәс ҡалдыралар ҙа аҙаҡ һайлап алалар.\nҺайлағанда әтәстәрҙең хәрәкәтсән, әүҙем булыуы менән бер рәттән, ныҡлы ашауын, тауыҡтарға иғтибарын да иҫәпкә алырға кәрәк. Бигерәк тә ҡоштарҙың ҡауырһыны, йөнө ялтырап торорға, тигеҙ булырға тейеш. Был уның һаулығы тураһында һөйләй. Тағы мөһим талап — тауыҡтарҙың әтәс менән дуҫ булыуы шарт. Был нилектә сағыламы? Әтәс ҡайҙа, тауыҡтар шунда булһа, яҡшы, әлбиттә. Әтәс бер-ике тауыҡты ғына эйәртеп, башҡаларға иғтибар итмәһә, ҡоҙғон кеүек башҡа ҙур ҡоштар, эт-маҙар килгәндә хәүеф барлығын белдермәһә, ундайҙы тотоуҙан файҙа юҡ.\nӘгәр ҙә төрлө сәбәптәр арҡаһында һеҙҙең 30-40 тауыҡ булып, бер генә әтәс ҡалһа, себеш сығарыу өсөн 9-12 тауыҡты һайлап алалар. Улар тән төҙөлөшө, ашау яғы, башҡа сифаттары менән яҡшы, башҡаларҙан өҫтөнлөклө булырға тейеш. Уларҙы айырып, әлеге әтәс менән ҡушып ҡуялар. Бының өсөн үҙҙәренә айырым бүлмә, йөрөр өсөн урын булырға тейеш. Биш-алты тәүлектән инде инкубация өсөн йомортҡа алына. Тик селекция эшен алып барып ҡына, тейешле тоҡом ҡоштарын булдырырға мөмкин.


Хәйбулла районы Әбүбәкер ауылы халҡы йөн иләү эштәрен дә бергәләп башҡара. Төбәктә боронғо йолаларҙы тергеҙеү маҡсатында өмә ойошторғандар.\nМәрйәм Билалова шәхси хужалығында күпләп һарыҡ үрсетә. Ваҡ малды ҡарауы ла анһатыраҡ, табышы ла күберәк тип билдәләй уңған хужабикә. Йөндө эшкәртеүҙең серҙәрендә яҡшы хәтерләй. Был эш өсөн ул селек ағасын ҡуллана.\nЙөндө миҙгеленә ҡарап айыра. Көҙгөһө кейеҙгә быймаға китә, яҙғыһын бәйләм бәйләүгә тотона.\nЙөндө ҡулланыр алдынан яҡшылап эшкәртеү мөһим. Сүп-сарҙан таҙартып теткәндән һуң уны күперкәнсе һуҡһаң иләүе уңайлыраҡ ти өмәлә ҡатнашыусылар.\nҠолға, аяҡ орсоғо менән бер рәттән замана ҡаҙаныштары менән дә файҙалана уңған хужабикәләр. Әлбиттә автоматтар эште ябайлаштыра. Әммә күҙ нурын түгеп ҡул менән иләнгән йөнгә етмәй ти өмәлә ҡатнашыусылар. Ул тигеҙерәк, йомшаҡ һәм йылыраҡ була.\nТөбәктә Көрөҫ тип аталған боронғо балаҫ һуғыу ҡоролмалары ла һаҡланып ҡалған. Уның ярҙамында Әбүбәкер килендәренең бирнәләрен әҙерләгәндәр. Аҫалы балаҫтары менән дан тотҡан төбәк халҡы һарыҡ йөнөнөң ҡәҙерен яҡшы белә.\nЙөн иләү өмәһе икеләтә файҙалы булды тип ҡыуана ауыл халҡы. Берҙән боронғо кәсепте тергеҙеү форсаты , икенсенән күпләп йыйылған көҙгө йөндө тиҙ арала эшкәртеү мөмкинлеге бирелде. Оҙон ҡышҡы кистәрҙе хәҙер Әбүбәкер инәйҙәре бәйләм бәйләп үткәрәсәк.


Саошианте, йәғни Урал батыр тураһында легенда Өфө сәхнәһендә\nЗаманса балеттың премьераһы бөгөн башҡалала, заманса хореография кисәһендә ике сәғәт элек кенә үтте.\nСаошианте, йәғни Урал батыр хаҡындағы легенда видеокомпозиция ҡулланып сәхнәләштерелгән хореография спектакле. Проект пост авангард музыкаһын да, һынлы сәнғәтте лә, заманса бейеү стилен дә үҙ эсенә ала. Башҡорт халҡының данлыҡлы «Урал батыр» эпосына нигеҙләнеп яҙылған сәхнә әҫәренә музыканы билдәле композитор Азамат Хәсәншин яҙған.\nАзамат Хәсәншин, композитор: «Был музыкаға мин бар күңелемде, тәжрибәмде һалдым, ул быуаттарҙы тоташтырырлыҡ сихри көскә эйә булырға, кешенең күңелендә тылсымлы хистәр тыуҙырырға тейеш».\nСаошианта киләсәкте ҡотҡарыусы, был проектта ул Урал батыр образы аша кәүҙәләндерелгән. Сәхнәлә мәңгелек темалар сағылыш тапҡан, туғандар араһындағы низағ, изгелек һәм яуызлыҡ көрәше, батырлыҡ һәм меҫкенлек. Ә геройҙың кешелекте ҡотҡарыу хаҡына үҙен ҡорбан итеүе бер кемде лә битараф ҡалдырмай. Һәр бер халыҡтың Урал батыр һымаҡ геройҙары бар, шуға күрә был тема барыһына яҡын, ти авторҙар. Бар хәл ваҡиғалар талғын хәрәкәттәр аша бирелә.\nПроект өҫтөндә эш өс йылдан ашыу дауам итә. Тәүге йылдарҙа спектаклдең айырым өлөштәре генә күрһәтелә, әммә тулыһынса түгел. Былтыр Саошианта Ҡырымда «Таврида» Бөтә Рәсәй йәштәр форумында федераль кимәлдәге грантҡа лайыҡ була. Сара Ил Президенты Владимир Путиндың тәҡдименә ярашлы ойошторола. Грант иһә проекты сәхнәләштереү өсөн тәғәйенләнә. Йыл аҙағында Санкт-Петербургта үткән халыҡ-ара фестивалдә лә ижад емеше юғары баһаға лайыҡ була.\nБөгөн Урал батыр Өфө сәхнәһендә, проектты башҡала тамашасыһы ла йылы ҡабул итте. Тарихи эпосҡа нигеҙләнеп яҙылған сәхнә әҫәре башҡорт мәҙәниәтенә яңы һулыш өрҙө.


Аксиома — Башҡорт Википедияһы\nАксио́ма (бор. грек. ἀξίωμα «раҫлама, положение») йәки постула́т — ниндәй ҙә булһа бер теорияның сығанаҡ положениеһы, был теория сиктәрендә иҫбатламалар талап итмәйенсә дөрөҫ тип табыла һәм уның башҡа положениеларын иҫбат итеү өсөн ҡулланыла, ә был положениелар теорема тип атала.\n3.1 Аксиомаларға миҫалдар\n3.2 Аксиомалар системалары миҫалдары\nАксиомаларҙы иҫбатһыҙ ҡабул итеү зарурлығы индуктив сәбәпкә бәйле: һәр бер иҫбатлама ниндәй ҙә булһа раҫламаларға нигеҙләнергә тейеш, һәм уларҙың һәр береһенә иҫбатламалар булыу талабы ҡуйылһа, осһоҙ-ҡырыйһыҙ сынйыр барлыҡҡа килер ине. Сикһеҙлеккә китмәҫ өсөн, был сынйырҙы берәй урында өҙөргә кәрәк — йәғни ҡайһы бер раҫламаларҙы иҫбатһыҙ көйө, сығанаҡ итеп ҡабул итеү зарур. Нәҡ ошо иҫбатһыҙ сығанаҡ раҫламалар аксиома тип атала ла инде.\nХәҙерге фәндә теге йәки был теория нигеҙендә ятҡан аксиомаларҙың дөрөҫ булыуы мәсьәләһе йә башҡа фәнни теориялар сиктәрендә, йә ҡаралған теорияны интерпретациялау аша хәл ителә\nТеорияны аксиомалаштырыу — сикле йә һаналыусы (мәҫәлән, Пеано аксиоматикаһындағы кеүек) аксиомаларҙан һәм һығымта ҡағиҙәләренән торған йыйылманы күрһәтеү. Өйрәнелеүсе объекттар һәм уларҙың төп мөнәсәбәттәре, шулай уҡ был мөнәсәбәттәр буйһонған аксиомалар әйтелгәс, артабан өйрәнеү тик ошо аксиомаларға нигеҙләнергә тейеш.\nҺайланған аксиомалар йыйылмалары бер нисә булырға мөмкин. Мәҫәлән, математик логикала, Евклид геометрияһында тиң әһәмиәткә эйә аксиомалар йыйылмалары осрай.\nЙыйылмалағы аксиомаларҙан сығып, логика ҡағиҙәләрен файҙаланғанда ҡаршылыҡҡа юлығылмаһа, йәғни бер үк ваҡытта раҫлауҙы иҫбатлап та, уны кире ҡағып та булмаһа, был йыйылма ҡаршылыҡһыҙ тип атала.\nАвстрия математигы Курт Гёдель «тулы түгеллек тураһындағы теоремалар»ҙы иҫбатлай, уларға ярашлы, математик аксиомаларҙың натураль һанды асыҡлап, ҡушып һәм ҡабатлап була торған теләһә ҡайһы системаһы (формаль система) тулы түгел. Был шуны аңлата: дөрөҫлөгө лә, ялғанлығы ла был аксиомалар системаһы тарафынан иҫбатлана алмаған иҫәпһеҙ-һанһыҙ күп математик раҫламалар (функциялар, аңлатмалар) бар.\n«Аксиома» терминын тәүләп Аристотель (б.э.т. 384—322 йй.) ҡуллана, артабан ул Боронғо Греция фәйләсүфтәренән математикаға күсә. Евклид «постулат» һәм «аксиома» тигән төшөнсәләрҙе айыра, әммә уларҙың мәғәнәһен аңлатмай. Боэций замандарынан постулаттар — талап (petitio), аксиомалар дөйөм төшөнсә булараҡ тәржемә ителә. Тәүҙә «аксиома» һүҙе «күҙгә күренеп торған хәҡиҡәт» мәғәнәһендә йөрөй. Евклид «Башланғыстар»ының төрлө манускриптында раҫламаларҙы аксиомаларға һәм постулаттарға бүлеү төрлөсә башҡарыла, уларҙың тәртибе тура килмәй. Күрәһең, күсереп яҙыусылар был төшөнсәләрҙе төрлөсә аңлағандыр.\nАксиомаларҙы күҙгә күренеп торған хәҡиҡәт тип ҡабул итеү оҙаҡ ваҡыттар дауам итә. Мәҫәлән, Даль һүҙлегендә аксиома — «күҙгә күренеп торған, иҫбатлауҙы талап итмәгән бәхәсһеҙ хәҡиҡәт».\nАксиоманы аңлауҙың үҙгәреүенә Рәсәй математигы Николай Лобачевскийҙың Евклидтыҡы булмаған геометрияһы сәбәпсе була, ул тәүләп 1820-се йылдар аҙағында баҫылып сыға. Студент сағында уҡ ул Евклидтың бишенсе постулатын иҫбатларға тырыша, әммә һуңынан был ниәтенән дүнә. Лобачевский бишенсе постулаттың бары тик ирекле сикләү булыуы һәм башҡа сикләү менән алмаштыра алыуы тураһында һығымта яһай. Әгәр Евклидтың бишенсе постулаты иҫбатлана алһа, Лобачевский ҡаршылыҡтарға осрар ине. Әммә бишенсе постулаттың яңы версияһы, күҙгә күренеп тормаһа ла, аксиома ролен үтәй һәм геометрияның яңы ҡаршылыҡһыҙ системаһын төҙөү мөмкинлеген бирә.\nТәүҙә Лобачевский идеялары танылыу алмай (мәҫәлән, академик Остроградский улар тураһында кире фекер әйтә). Һуңыраҡ, Лобачевский хеҙмәттәрен башҡа телдәрҙә нәшерләгәс, уға Гаусс иғтибар итә, ул үҙе лә Евклидтыҡы булмаған геометрия өлкәһендә бер аҙ эшләгән була. Ул ситләтеп булһа ла был хеҙмәт менән һоҡланыуын белдерә. Лобачевский геометрияһы авторҙың вафатынан һуң 10-12 йыл үткәс кенә танылыу таба. Ул математика донъяһында революция яһай. Гильберт бөтә математиканы аксиомалаштырыу буйынса ҙур күләмле проект башлай. Әммә Гёделдең тулы түгеллек тураһындағы теоремалары арҡаһында был пландар тормошҡа ашмай. Шулай ҙа был математиканы формалләштереүгә этәргес бирә. Мәҫәлән, натураль һандар һәм уларҙың арифметикаһы аксиомалары, Канторҙың күмәклектәр теорияһы барлыҡҡа килә. Был математиктарға теоремалар өсөн ҡәтғи дөрөҫ иҫбатламалар эшләү мөмкинлеген бирә.\nХәҙер аксиомалар үҙҙәренән-үҙҙәре түгел, ә теорияның база элементы сифатында нигеҙләнә — аксиомалар ярайһы уҡ ирекле була, әммә күҙгә күренеп тороуы мотлаҡ түгел. Аксиоматик системаларға берҙән-бер талап — уларҙың эске ҡаршылыҡһыҙлығы. Конкрет теория сиктәрендәге аксиомалар йыйылмаһының формалашыуы критерийҙары йыш ҡына прагматик була: формулировканың ҡыҫҡалығы, манипуляциялау еңеллеге, сығанаҡ төшөнсәләр һанының мөмкин тиклем әҙ булыуы һ. б. Бындай ҡараш ҡабул ителгән аксиомаларҙың дөрөҫлөгөн гарантияламай. Поппер критерийына ярашлы, берҙән-бер кире миҫал теорияны кире ҡаға һәм, эҙемтә булараҡ, аксиомалар системаһының ялғанлығын иҫбатлай, шул уҡ ваҡытта раҫлаусы миҫалдарҙың күмәклеге аксиомалар системаһының дөрөҫлөгө ихтималлығын арттыра ғына.\nАксиомаларға миҫалдар[үҙгәртергә | вики-тексты үҙгәртергә]\nЕвклидтың параллеллек аксиомаһы\nТулы индукция аксиомаһы\nАксиомалар системалары миҫалдары[үҙгәртергә | вики-тексты үҙгәртергә]\nКүмәклектәр теорияһы аксиоматикаһы\nЫсын һандар аксиоматикаһы\nАксиома // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том). — СПб., 1890—1907. (рус.)\nhttps://ba.wikipedia.org/w/index.php?title=Аксиома&oldid=912996 ҡабул ителгән\nБыл бит һуңғы тапҡыр 17:07 14 октябрь 2019 үҙгәртелгән.


Владимир Путин: «Өфө ҡайһы бер эре саралар үткәрергә дәғүә итә, һәм беҙ Өфөгә был йүнәлештә ярҙам итәсәкбеҙ» // Сәйәсәт | новости башинформ.рф\nВладимир Путин: «Өфө ҡайһы бер эре саралар үткәрергә дәғүә итә, һәм беҙ Өфөгә был йүнәлештә ярҙам итәсәкбеҙ»\n10:32, 20 января 2014 Сәйәсәт\n— Өфө ҡайһы бер эре саралар үткәрергә дәғүә итә, һәм беҙ, әлбиттә, Өфөгә был йүнәлештә ярҙам итәсәкбеҙ. Шулай итеп, ҡайҙа һәм нимә үткәрергә ҡарарбыҙ, — тине, Өфөлә тыуған волонтер Евгенияның һорауына яуап биреп, Рәсәй Президенты Владимир Путин.\nДәүләт башлығы 2014 йылғы XXII ҡышҡы Олимпия уйындарын һәм XI ҡышҡы Паралимпия уйындарын әҙерләүҙә һәм үткәреүҙә ҡатнашыусы волонтерҙар менән осрашты.\nЕвгения Президенттан, киләсәктә Олимпия уйындарын үткәрергә дәғүә итеүселәр сифатында ниндәй ҡалалар ҡарала, тип һораны. Ул Мәскәү, Питер буласаҡмы әллә, киләсәктә уларҙы үҫтерерлек, ниндәйҙер үҙәктән ситтәге ҡалалармы?\nВладимир Путин, Петербург күптән үҙендә эре халыҡ-ара ярыштар, шул иҫәптән Олимпия уйындарын үткәреү тураһында мәсьәлә ҡуя, тип билдәләне.\n— Ҡарарбыҙ, сөнки күп нәмә объекттарҙың әҙерлегенән, һәм беҙҙең Рәсәй Федерацияһының, баш ҡалаларынан тыш, башҡа төбәктәрен үҫтереү теләгенән дә тора, дөрөҫөн әйткәндә, шуға күрә беҙ Сочины һайланыҡ, — тип аңлатты дәүләт башлығы. — Был һайлау осраҡлы булманы ла. Беренсенән, беҙгә күпселек ҡышҡы спорт төрҙәре буйынса компетенцияны тергеҙергә, яңы майҙансыҡтар, яңы тренировка базалары төҙөргә һәм курортты үҫтерергә кәрәк ине.\nВладимир Путин, «эре халыҡ-ара һәм сәйәси, һәм спорт саралары үткәргәндә географияны киңәйтә алырлыҡ итеп эшләргә тырышасаҡбыҙ», тип һыҙыҡ өҫтөнә алды.\nПрезидент ышаныс белдереп, «төбәкте үҫтереүгә финанс, административ ресурстарҙы йүнәлтеү был һәр ваҡыт бик яҡшы сәбәп. Өфө, шулай уҡ беҙҙең саралар үткәреү үҙәге буласаҡ, тип ышанам…», тине.\nТеги: рәсәй президенты


Өфө ҡалаһын ҡарҙан таҙартыу буйынса килеп тыуған ҡатмарлыҡтарҙа предприятиелар һәм ойошмаларҙың да ғәйебе бар - GTRK.TV — Новости Уфы и РБ\n10 января 2017 — 15:52 ГТРК «Башкортостан»\nӨфө ҡалаһын ҡарҙан таҙартыу буйынса килеп тыуған ҡатмарлыҡтарҙа предприятиелар һәм ойошмаларҙың да ғәйебе бар.\nУлар, нигеҙҙә үҙ милкендә булған биләмәләрен таҙартмаған. Был хаҡта Өфө ҡала хакимиәте башлығы Ирек Ялалов белдерҙе. Ул йәмәғәт именлеге үҙәгенә биләмәләрен ҡарҙан таҙартмаған ойошмаларға штраф һалырға ҡушты. Өгөтләүҙәр ваҡыты үтте. Хәҙер иһә ҡәтғи саралар күреләсәк, тине Ирек Ялалов. Ҡала хакимиәте башлығы ихаталарҙы, урамдарҙы ҡарҙан таҙартырға ҡамасаулаған автомобиль хужаларын да тәнҡитләп үтте. Иҫегеҙгә төшөрәбеҙ, 1 ғинуарҙан башлап 4 айлыҡ норма ҡар яуҙы. Һөҙөмтәлә башҡала урамдары машинала ғына түгел, йәйәүләп тә үтә алмаҫлыҡҡа әйләнде. Коммуналь хужалыҡ хеҙмәткәрҙәре бөгөн дә көсәйтелгән режимда эшләй.


Эшһеҙ ир-егеттәргә ҡарағанда Башҡортостанда эшһеҙ ҡатын-ҡыҙҙар күберәк // Иҡтисад | новости башинформ.рф\nЭшһеҙ ир-егеттәргә ҡарағанда Башҡортостанда эшһеҙ ҡатын-ҡыҙҙар күберәк\n13:42, 15 декабря 2011 Иҡтисад\nБашҡортостанда әүәлгесә ир-егеттәргә ҡарағанда эшһеҙ ҡатын-ҡыҙҙар күберәк. Бөгөнгө көндә улар республикала 62 процент самаһы. Ир-егеттәр – 38 проценттан аҙ ғына күберәк.\nШуларҙың 24 проценты рәсми рәүештә мәшғүллек хеҙмәттәрендә иҫәптә торған эшләмәгән йәштәр өлөшөнә тура килә. Пенсия йәшенә етеп килгәндәр иҫәбе уларҙың составында – 10 процент самаһын, инвалидтар 7,5 процентты тәшкил итә.\nЭшһеҙҙәр структураһында яртыһын тиерлек (48 процент самаһы) үҙ теләге менән эштән киткәндәр тәшкил итә. Тағы ла 23,5 проценты – ойошмалары ябылыуы йәки штат ҡыҫҡартылыуы арҡаһында эшһеҙ ҡалғандар.\nБашҡортостандың Халыҡты эш менән тәьмин итеү дәүләт хеҙмәте идаралығынан хәбәр итеүҙәренсә, йыл башынан алып эшһеҙҙәр һаны 12 меңгә тиерлек кәмегән. Әлеге ваҡытта төбәктә рәсми рәүештә теркәлгән 28 мең самаһы граждан иҫәпләнә. Теркәлгән эшһеҙҙәрҙең күбеһе – ҡала кешеләре (62 процент).


13 һәм 14 апрелдә Өфөлә Салауат башҡорт дәүләт драма театры гастролдәре уҙасаҡ. 5 апрель иртәнге сәғәт 11.00 М.Ғафури исем. БАДТ бинаһында был ваҡиғаға ҡағылышлы матбуғат конференцияһы буласаҡ.\nЖурналистарҙың һорауҙарына яуап бирергә, театр тормошо, гастролдәр, киләсәктәге пландар хаҡында һөйләргә Башҡортостандың атҡаҙанған артисткаһы Нәүфилә Яҡупова, йәш актриса Лиана Ниғмәтуллина һәм театрыбыҙҙың ижади коллективтың етәксеһе Рөстәм Фазылов.\n13 апрель көндө баш ҡала тамашасыһына күренекле татар драматургы Туфан Миңнуллиндың "Әллә яңылыш, әллә яҙмыш" трагикомедияһын тәҡдим итәсәкбеҙ. Ҡуйыусы режиссеры-Олег Ханов, Рәсәйҙең атҡаҙанған, Башҡортостандың халыҡ артисы, Рәсәйҙең һәм Башҡортостандың С.Юлаев исем. Дәүләт премиялары лауреаты. Сценограф, костюмдар буйынса рәссам-Альберт Нестеров, Башҡортостандың атҡаҙанған сәнғәт эшмәкәре.\n"Әллә яңылыш, әллә яҙмыш" спектакле\n14 апрелдә Василий Шукшиндың биш хикәйәләре («Ваня, һин нисек бында?», «Миль пардон, мадам», «Микроскоп, «Ышанам», «Минең кейәү утын урланы») буйынса ҡуйылған "Шукшин" исемле спектаклде ҡарарға саҡырабыҙ. Ҡуйыусы режиссеры - Антон Федоров (Мәскәү ҡалаһынан). Яңыраҡ был спектакль I-се бөтә Рәсәй "ИДЕЛ-БУА-УРАЛ-ПРОСТРАНСТВО ДИАЛОГА" исемле фестивалдә ҡатнашты һәм театр тәнҡитселәренең юғары баһаһына лайыҡ булды. Антон Федоровтың беҙҙең театрҙа был әҫәр икенсе эше булып тора. Беренсеһе Мостай Кәримдең "Ауыл адвокаттары" повесы буйынса ҡуйылған "Ерҙштәр" спектакле. Был спектакль менән 20 апрелдә "Театр яҙы" фестивале асыласаҡ.


1 майҙан Башҡортостанда электричкаларҙа йөрөү ҡиммәтләнә // Иҡтисад | новости башинформ.рф\n9:05, 18 апреля 2018 Иҡтисад\n1 майҙан Башҡортостанда электричкаларҙа йөрөү ҡиммәтләнә Фото: Олег Яровиков\nБашҡортостанда 1 майҙан ҡала яны тимер юл транспортында пассажирҙар һәм багаж ташыу ҡиммәтләнә.\n«2018 йылдың 1 майынан электричкаларҙа йөрөүгә 21 һум һәм 10-сы саҡрымдан һуң артабанғы һәр саҡрым өсөн 2,1 һум күләмендә сикке хаҡ билдәләнә. 2016 йылда ул 19 һум күләмендә билдәләнгәйне», — тип хәбәр итте республика Хөкүмәте ултырышында Башҡортостандың Транспорт буйынса дәүләт комитеты рәйесе Тимур Мөхәмәтйәнов.\nМәҫәлән, Өфө — Шишмә маршруты буйынса юл хаҡы ғәмәлдәге 80 һумдан 1 майҙа 88 һумғаса күтәрелә.\nХәҙер шундай уҡ автобус маршрутында йөрөү пассажирға 120 һумға төшә.\nРеспублика буйынса бөтәһе 85 ҡала яны электричкаһы йөрөй һәм уларға ихтыяж даими арта, тип билдәләнеләр Хөкүмәттең матбуғат хеҙмәтендә.\n«Электричкаларҙың льготалы пассажирҙар категорияларына ташламалар артабан да һаҡлана», — тип асыҡлыҡ индерҙе Башҡортостан Хөкүмәте Премьер-министры Рөстәм Мәрҙәнов.\nТеги: Башҡортостандың Транспорт һәм юл хужалығы буйынса дәүләт комитеты, электричкалар


Өфөлә Ленинград блокадаһын өҙөүгө 75 йыл тулыу уңайынан тарихи квест ойошторолдо - Bash.News\nӨфөлә Ленинград блокадаһын өҙөүгө 75 йыл тулыу уңайынан тарихи квест ойошторолдо\nӨфөлә Ленинград блокадаһын өҙөүгө 75 йыл тулыу уңайынан тарихи квест ойошторолдо https://bash.news/news/88805_fl_leningrad_blokadayn_g_75_jyl_tulyu_uajynan_tarixi_kvest_ojoshtoroldo\n26 ғин 2019, 22:05\nБашҡортостан милли музейында балалар һәм үҫмерҙәр араһында отҡорлоҡ бәйгеһе ойошторолдо. Тарихи квест Ленинград блокадаһын өҙөүҙең 75 йыллығына арналды. Утыҙ уҡыусы биш командаға бүленде. Һәр төркөмгә тәжрибәле остаз тәғәйенләнде. Ҡатнашыусылар ярты сәғәт эсендә һорауҙарға яуап биреп, һәр станцияла билдәле бер темаға үҙ фекерҙәрен белдерергә тейеш ине.\nОйоштороусылар әйтеүенсә, уйын шарттары ҡатмарлы түгел, иң мөһиме үҫмерҙәрҙән зирәклек, отҡорлоҡ талап ителә. Квестың үҙенсәлеге шунда: ҡатнашыусылар үҙҙәре үк тарихи ваҡиға геройҙары- саперҙар, почтальондар, хәрби хәбәрселәр, шәфҡәт туташтары. Уйын аҙағында ҡыҙҙар-малайҙарға музей буйлап йөкмәткеле экскурсия ойошторолдо.\nСәмсүрә Гордеева, көмөш ирекмән, "Орбита" үҫмерҙәр клубы директоры: “Севастополь оборонаһын ишеткәндә улар батҡан кораблдәрҙе сығарырға, ҡотҡарырға тейеш ине. Төрлө хәлдәрҙә ҡатнашыусыларҙы һынап ҡарап, тарихҡа ҡыҙыҡһыныу уятырға тырышабыҙ. Беҙҙең төп маҡсат шул”.\nКиләһе йылда Башҡортостанда тирә-яҡты матурлауға ҙур иғтибар бирләсәк


Өфөлә этник музыка кисәһе проектының өсөнсө концерты үтте | ГТРК «Башкортостан» - Хәбәрҙәр | 129028\n13 марта 2019 — 14:38 ГТРК «Башкортостан»\nӨфөлә этник музыка кисәһе проектының өсөнсө концерты үтте\nБыл юлы “Саптар” этно-төркөмө сығыш яһаны. Ҡунаҡтарға яңы көйҙәрен уйнап ишеттереүҙән тыш, ансамблдә уйнаусы егеттәр тамашасыларҙың һорауҙарына ла яуап бирҙе. Этник стилендәге музыка яратыусылар Өфөлә һәр йәкшәмбе бер майҙанда йыйыла. Был юлы “Саптар” төркөмө тамашасыларҙы үҙенең ижад юлы менән таныштырҙы. Бындай кисә Өфөлә өсөнсө тапҡыр ғына уҙғарыла. Шуға ҡарамаҫтан, зал халыҡ менән шығырым ьулы ине. Беҙ асылыбыҙға ҡайтабыҙ, поп музыка артытты тиеүселәр ҙә булды. Кисә музыка тыңүлау менән генә сикләнмәй, тамашасылар яратҡан артистарына һорауҙар ҙа бирә ала. Ойоштороусылар билдәләүенсә, киләсәктә этно кисәләргә башҡа төбәк артистарын да саҡырыу ҡарала.Ҡурай, думбыра, ҡыл ҡубыҙ, барабан һәм башҡа музыка ҡоралдарында башҡарылған көйҙәр һәр кемдең күңеленә хуш килде. Үҙенсәлекле стилдә уйнаған “Саптар” этно-төркөмө тамашасыларға башҡорт халыҡ көйҙәрен әҙерләгәйне. Был проект ярҙамында этник кисә авторҙары халыҡты берләштереүҙе, этник музыка менән яҡындан таныштырыуҙы маҡсат итеп ҡуя.Проекттың үҙенсәлеге күсәгилешлелектә лә. Сөнки осрашыу аҙағында тамашасылар киләһе кисәлә ниндәй төркөм сығыш яһаясағын үҙҙәре билдәләй.


Өфөлә йәш музыканттар өсөн «Елкән» телевизион конкурсы башлана // Мәҙәниәт | новости башинформ.рф\n15:49, 28 сентября 2021 Мәҙәниәт\nХалыҡ-ара музыка көнө алдынан, 30 сентябрҙә, Башҡортостан юлдаш телеканалында «Тамыр» телеканалының үҙенсәлекле телевизион проекты башлана. Йәш музыканттарҙың «Елкән» беренсе телевизион конкурсы Бөтә донъя башҡорттары ҡоролтайы иғлан иткән Башҡорт тарихы йылы уңайынан ойошторола.\nПроектта ҡатнашыусылар башҡорт композиторҙарының ғына әҫәрҙәрен башҡара. Конкурстың һайлап алыу турына 173 ғариза килгән. Дүрт номинацияға (фортепиано, ҡыллы, тынлы, халыҡ уйын ҡоралдары) 43 йәш музыкант үткән. Балаларҙың конкурс программаһын республикала һәм унан ситтә билдәле музыканттар, сәнғәт эшмәкәрҙәре6 Артур Нәзиуллин, Илшат Мөслимов, Шәүрә Сәғитова, Артур Ғайсаров, Виктория Симонова баһаланы.\n- Конкурс тыңлауҙарын ике көн буйына төшөрҙөк. Балалар өсөн бик шатмын, уларҙың уҡытыусыларына рәхмәтлемен һәм жюри менән һоҡланамын! — ти «Тамыр» балалар-үҫмерҙәр телеканалы директоры Гөлназ Ҡолһарина. — Шундай әҙәпле, матур, ихлас жюриҙы бер проектта ла осратҡаным булманы. Асыҡ күңелле үҙ эшенең оҫталары! Улар остаз да булды, һәр бала өсөн янып-көйҙө. Тамашасылар «Елкән» конкурсын ҡарауҙан ҙур ҡәнәғәтлек алыр тип уйлайым.\n- Балаларға баһа биреү еңелдән түгел, — ти Милли симфоник оркестрҙың генераль директоры, Башҡортостандың атҡаҙанған артисы Артур Нәзиуллин. — Классик музыканың, туған музыканың киләсәген күреү һәм ишетеү — ҙур ҡыуаныс. Йәш музыканттарҙы бик яуаплы эш көтә. 12 финалсы Милли симфоник оркестр оҙатыуында «Башҡортостан» дәүләт концерт залы сәхнәһендә сығыш яһай. Композиторҙарыбыҙ әҫәрҙәрендә Башҡортостан тарихының мөһим ваҡиғалары, милли рух һәм халыҡтың донъяға ҡарашы сағыла. Ҡыҙғанысҡа ҡаршы, бөгөн музыкаль мираҫтың бәләкәй генә өлөшө башҡарыла. Ә музыканың мәғәнәһе — яңғырашта. Музыка башҡарыусыһыҙ һәм тыңлаусыһыҙ йәшәй алмай. Әйҙә, балалар туған музыка аша тарихты киләсәккә илткән ваҡыт елкәне булһын.\nЙәш музыканттарҙың «Елкән» беренсе телевизион конкурсын һәр кесаҙна киске 8 тула 15 минутта БСТ каналында ҡарағыҙ.\nТеги: «Елкән» телевизион конкурсы


Эрнст Исаев Саҡмағош районы хужалыҡтарының сәсеүгә әҙерлеген тикшерҙе // Иҡтисад | новости башинформ.рф\nЭрнст Исаев Саҡмағош районы хужалыҡтарының сәсеүгә әҙерлеген тикшерҙе\n14:10, 17 марта 2012 Иҡтисад\nСаҡмағош районы хеҙмәтсәндәре бөгөн, 17 мартта, агросәнәғәт йылына йомғаҡ яһай һәм алдағы сәсеү кампанияһына әҙерлекте тикшерә. Аграрийҙарға БР Хөкүмәте Премьер-министры урынбаҫары – ауыл хужалығы министры Эрнст Исаев та үҙ баһаһын ҡуйҙы.\nСаҡмағош районы хеҙмәтсәндәре өсөн 2011 йыл уңышлы булған. Сәсеү майҙандарын 82,6 мең гектарға тиклем арттырғандар. Район минераль ашламалар индереү буйынса республикала беренсе урында килә. Сәсеүлектең бер гектарына тәьҫирле матдәлә 44,4 кг ашлама индерелгән. Бар эштәрҙең дә оптималь агротехник срогын күҙәтеү мул иген уңышы алырға мөмкинлек биргән. Ауыл хужалығы министрлығының матбуғат хеҙмәтенән хәбәр итеүҙәренсә, районда 141 мең тонна ашлыҡ һуғып алынған. Был республикалағы икенсе һөҙөмтә. Уртаса уңыш гектарынан 32,3 центнер тәшкил иткән. Район был күрһәткес буйынса төбәктә тағы алдынғы урында.\nАуыл эшсәндәренең Башҡортостандың аграр ведомствоһы башлығы менән осрашыуында быйыл көтөлгән уңыш та тикшерелде. Атап әйткәндә, 18 мең самаһы гектарҙа ужым культуралары сәселгән. Шытымдар торошо ҡәнәғәтләндерерлек. Әле аграрийҙар алдында мал ҡышлатыуҙы уңышлы тамамлау һәм яҙғы баҫыу эштәрен тулы әҙерлектә ҡаршылау бурысы тора.\nХужалыҡтарҙың сәсеүгә әҙерлеген аграр ведомство башлығы Саҡмағош районының «Байбулат» яуаплылығы сикләнгән йәмғиәтенә һәм «Базы» ауыл хужалығы етештереү кооперативына барып баһалаясаҡ.


1 ноябрҙә Башҡортостан халҡы тәүгә Бөтә Рәсәй географик диктантта ҡатнашҡайны\nИл Президенты Владимир Путин башланғысы менән уҙғарылған сараға барлығы 72 мең кеше ҡушылған. Яҙма эштең маҡсаты төрлө быуын вәкилдәренең географик белемен һынап ҡарау ине. Диктантта ҡатнашыусылар өс вариантта бирелгән 25 һорауға яуап биргән. Һөҙөмтәләрҙе Рус географик йәмғиәтенең сайтынан ҡарарға мөмкин. Иң юғары балл йыйыусыларҙы Рус география йәмғиәтенең бүләктәре көтә.


Улар - тәбиғәт һаҡсылары\n2 Ноябрь 2021, 14:40\nБыйыл бар тәбиғәт ауыр һынау кисерҙе. Яҙҙан ҡайындарыбыҙға бөжәктәр һөжүм итте. Был яуҙан бер аҙ тын алдыҡ тип уйлап та өлгөрмәнек, янғындар башланды. Бөгөн урмансыларҙың кәйефе нисек, ниндәй эш башҡаралар, шул турала фекерҙәре менән бүлешеүҙе һораныҡ.\nҒәли Шәрипов, Мәләүез урман участкаһы лесничийы:\n- Яңыраҡ Воскресенский участка хужалығында буш ҡалған ерҙә яңы үҫентеләр менән яңырттыҡ: “Башнефть” ойошмаһы ҡулланғандан һуң, 4 гектарҙан ашыу майҙанда ағас ултыртылды. Көҙгә табан ямғыр яуғас, тамырланып китер өсөн дым етер тип уйлайбыҙ.\nСанитар киҫеү уҙғарыу өсөн алдан урманға патологик мониторинг үткәрҙек, ҡороған, сирле ағастарҙы билдәләнек: матур итеп үҫәме, әллә ҡороғанмы? Бәшмәктәре башҡа ағастарға күсмәҫ, ҡорттар эйәләшмәҫ борон сирлеләрен ҡырҡырға кәрәк. Әле уларҙы киҫеү эштәре алып барыла, йыл аҙағына тиклем делянкаларҙы таҙартыу мөһим. Икенсе йылға йәш үҫентеләр ултыртырға Воскресенск ауылы яғында 24 гектарға яҡын майҙанда ер эшкәртелде.\nӘйткәндәй, йәйен парһыҙ ебәк күбәләге беҙҙең районда ла күренде, икенсе йылға урмандарҙы ҡоротҡостарҙан һаҡлап, ағыу һиптереп эшкәртергә тура килер, ахырыһы.\nИлнур Зөбәйеров, Воскресенский урман хужалығы участка лесничийы :\n-Көҙөн эшҡыуарҙарға киләһе йылға делянкалар бүленә, әле шуның менән шөғөлләнәбеҙ.\nУрмансылыҡ өлкәһендә проблемалар етерлек. Райондың урман фондына ҡараған майҙанда янғындар булманы, Аллаға шөкөр. Хлебодаровка, Александровка яғында административ ерҙә яландар, туғайҙар уттан зыян күрҙе. Беҙ ҙә ут һүндереүҙә ҡатнаштыҡ. Янғын меңәрсә гектар ағас, үҫемлектәр донъяһын, ҡыр йәнлектәрен, ҡоштарҙы юҡҡа сығарҙы. Шуға ла киләһе йылдарҙа ла беҙгә һәр саҡ уяу, һаҡ булырға, хәүефһеҙлек ҡағиҙәләрен еренә еткереп үтәргә кәрәк.\nӘсҡәт Ҡормаев, урман хужалығын күҙәтеү һәм янғын хәүефһеҙлеге буйынса дәүләт инспекторы:\nКеше урманда булған ваҡытта янғын һәм санитария хәүефһеҙлеге ҡағиҙәләрен үтәргә тейеш. Шулай уҡ ағастарҙы законһыҙ киҫкән,уларға зыян килтергән өсөн яуаплылыҡ та ҡаралған. Районда урман эшкәртеү йүнәлешендә эшләгән өс эшҡыуар, унан тыш утыҙға яҡын физик кеше бар. Делянкаларҙы киҫкәс, урыны тип-тигеҙ, тап-таҙа ҡалырға тейеш. Октябрҙең уртаһынан 15 апрелгә тиклем ҡулланылған майҙандар таҙартылырға, ҡулланылмаған ағас ҡалдыҡтары өйөп яндырылылырға тейеш. Ҡайһы бер ағас әҙерләүселәр нәҡ ошо эшкә вайымһыҙ ҡарай. Уларға протокол төҙөйбөҙ, штраф түләтәбеҙ. Үҙ еребеҙгә шәхси хужалығына ҡараған кеүек һаҡсыл мөнәсәбәттә булған Марат Баһауетдинов, Александр Иванцов, Ғүмәр Иҫәнов башҡаларға һәр яҡлап өлгө.


«Киске Өфө» гәзитенең сайты - МИЛЛИ ФИЛЬМДА ХАЛЫҠТЫҢ КҮҢЕЛЕ САҒЫЛҺЫН - 2016 - Мәҡәләләр\nМИЛЛИ ФИЛЬМДА ХАЛЫҠТЫҢ КҮҢЕЛЕ САҒЫЛҺЫН\nӨфөлә өсөнсө тапҡыр "Көмөш Аҡбуҙат" Халыҡ-ара милли һәм этник кино фестивале үтте. Өс көн барған фестивалдә Монголия, Иран, Ҡаҙағстан, Афғанстан, Бангладеш, Ҡырғыҙстан, Сирия һәм Рәсәй төбәктәренән 9 - документаль, 8 - тулы метрлы һәм 7 художестволы фильм ҡатнашты.\nБөгөн кино килем алыу сараһы булараҡ ҡабул ителгән заманда йәшәһәк тә, күптәр өсөн ул - кешеләрҙең аңын һәм тормошон үҙгәртә алыу һәләтенә эйә сәнғәт төрө. Бигерәк тә милли киноның ошондай юғары сәнғәт тип аталырға тулы хоҡуғы бар - фестивалдә ҡатнашыусы фильмдарҙың хатта бер нисәһен генә ҡарағандан һуң да ошондай фекергә киләһең. Баҡтиһәң, бөгөнгө йәмғиәттә лә өлгө алырлыҡ кешеләр, идеалдар, әхлаҡи ҡиммәттәр бар, бары тик уларҙы күрә белергә генә кәрәк. Шуға ла баһалама ағзалары ла, саҡырылған абруйлы ҡунаҡтар ҙа был фестивалде һаҡларға, уны артабан да үҫтерергә кәрәк, тигән фекерҙе бер тауыштан ҡабатланы. Милли киноның тағы бер үҙенсәлеге шунда - ул теге йәки был халыҡтың бөгөнгө хәлен дә аңғарта. "Төрлө кешеләр, төрлөсә йәшәү рәүеше тураһындағы фильмдар ҡайһы бер илдәрҙә, төбәктәрҙә көн күреүсе халыҡтарҙың бәлә-хәсрәте тураһында ла һөйләй. Фестиваль программаһының минең өсөн иң төп мөрәжәғәте ошо. Илдең гражданины булараҡ, был кешеләр алдында яуаплылыҡ тоям, был бик мөмкин булмаһа ла, уларға ярҙам иткем дә килә. Һәр кем был донъяла етешһеҙлектә, һуғыш уты аҫтында түгел, ә кешесә, матур итеп, тыныслыҡта йәшәргә лайыҡлы. Уларҙың яҙмышына битараф булырға ярамай, сөнки был ҡайғылар киләсәктә ҙур трагедияларға, милләттәр араһындағы низағтарға алып килеүе ихтимал", - тине баһалама рәйесе, кино сәнғәте белгесе, кинокритик Иван Форгач та.\nӨсөнсө фестивалдең программаһында тәүге ике фестиваль менән сағыштырғанда киң масштаблы, костюмлы тарихи фильмдар әҙ булһа ла, милли рух тигән төшөнсәгә ҙур әһәмиәт һәм мәғәнә һалып эшләнгән фильмдар күп ине. Уларҙың береһенә - ҡаҙаҡ режиссеры Досхан Жолжаксыновтың "Ҡонанбай" фильмына Әмир Абдразаҡов исемендәге "Милли рух өсөн" призы тапшырылды. Быйыл шулай уҡ әсә темаһына ҡағылышлы фильмдар бер нисә булды. "Тимәк, әсә йөрәге бөтөн халыҡтарҙа ла бер тиң тибә. Был киноларҙы ҡарайһың да, унда үҙеңдең әсәйеңде, халҡыңдың әсәләре яҙмышын күрәһең, хатта тәржемә лә кәрәкмәй - кино сәнғәтенең әһәмиәте лә, бөйөклөгө лә шунда", - тигәйне режиссер Вилүрә Иҫәндәүләтова. Шуға ла тамашасы һөйөүе Садам Вахидиҙың "Мать Мария" (Афғанстан) киноһына тапшырылыуы бер кемгә лә яңылыҡ булманы шикелле. Ошо уҡ фильм "Ҡыҫҡа метрлы фильмда иң яҡшы оператор эше" призы менән дә билдәләнде. Эрдэнэцэцэг Базаррагааның "Мать" (Монголия) фильмының төп героиняһы ла баһалама ағзаларының махсус призына лайыҡ булды. Ысынлап та, күберәк әсә һәм бала, ата һәм ул мөнәсәбәте, тыуған ергә мөхәббәт, тамырҙарыңа ихтирам темалары, балалар донъяһы менән бәйле картиналар өҫтөнлөк итте был фестивалдә, шуға ла ул күпкә ихласыраҡ, йылыраҡ тойолдо. Гран-приҙы "История Ждалала" (Бангладеш) тулы метрлы картинаһы алды. Был фильм - бер баланың еңел булмаған яҙмышы хаҡында. "Иң мәрхәмәтле фильм", тинеләр уның хаҡында баһалама ағзалары.\nРежиссер Мехди Джафариҙың "Белуга" фильмы тамашасыны Иран менән таныштырҙы. Ябай халыҡтың балыҡсылыҡ менән шөғөлләнеүен һүрәтләгән картина глобаль экологик проблемалар ҙа күтәрҙе. Фильм "Тулы метрлы фильмда иң яҡшы сценарий өсөн" призын алды. Ғөмүмән, ниндәйҙер номинацияла приз алыусы фильмдар бик лайыҡлы һайланғайны. Мәҫәлән, "Документаль фильмда иң яҡшы оператор эше өсөн" номинацияһына лайыҡ булыусы Михаил Барыгиндың "24 снега" фильмында ат көтөүсе - тәбиғәт балаһы, шуның арҡаһында ул ғаиләһе менән аралашыуҙан мәхрүм. Йәғни, кино - ике юл сатында торған герой тураһында. Әйткәндәй, был фильмдың сығымдарын тулыһынса эшҡыуар ҡаплаған. Ҡырғыҙстандан килгән режиссер Аманбек Ажамат та үҙҙәрендә киноның башлыса коммерция фильмдары булыуын әйткәйне. Дәүләт йылына тулы метрлы 2-3 фильм төшөрөүгә генә булышлыҡ итә, ҡалғаны - тап меценаттар тырышлығы менән эшләнә. Иң мөһиме, бөгөн ҡырғыҙ тамашасыһы ҡырғыҙ фильмдарына өҫтөнлөк бирә һәм коммерция фильмдары үҙҙәрен тулыһынса аҡлай. "Беҙ бары тик тамашасыларҙың күңеленә юл, тәү сиратта, уларға оҡшаған темалар таба алдыҡ", - ти йәш режиссер. Аманбек Ажаматтың "Физрук, золото и река" фильмы "Документаль фильмда иң яҡшы режиссер эше өсөн" призына лайыҡ булды.\nШулай уҡ Юрий Фетинг "Небесный верблюд" тулы метрлы фильмы өсөн "Иң яҡшы режиссер эше" номинацияһына, ҡыҫҡа метрлы фильмда ошо уҡ номинация Татарстандан Салауат Юзеевҡа тапшырылды. Башҡорт киноһын төшөрөүселәр ҙә баһалама ағзаларының иғтибарынан ситтә ҡалманы. Режиссер Айнур Асҡаровтың ҡыҫҡа метрлы "Пилорама" фильмы өсөн сценарий яҙыусы Дамир Йосопов үҙ номинацияһында приз һәм ошо уҡ фильмдың операторы Тимур Ғәниев Ғилван Әмиров исемендәге махсус призға лайыҡ тип табылды. Радик Килмәмәтовтың "Күңел йыры" "Документаль фильмда иң яҡшы герой" призы менән бүләкләнде.\nТимәк, "Көмөш Аҡбуҙат" фестивале менән бергә үҙебеҙҙә башҡорт киноһы ла үҫешә. Милли үҙаңды үҫтереү маҡсатына ҡайһылыр төбәктәрҙә милли әҙәбиәт, ҡайһылыр төбәктәрҙә милли кино хеҙмәт итә. Бәлки, киләсәктә ошо бөйөк миссияны үҙенә башҡорт фильмы ла алыр? Башҡорт киноһы бармы һуң ул, милли кино ниндәй булырға тейеш, тигәндәргә иһә, бында барыһы ла ябай, тип яуапларға булыр ине. Режиссер, оператор, сценарист, йәмәғәт эшмәкәре, Тажик ССР-ының халыҡ артисы Давлат Худоназаров Өфөлә студенттар менән осрашыуын телгә алып шулай тигәйне: "Студенттарҙан: "Башҡорттарҙың утҡа, һауаға, ергә, һыуға, икмәккә мөнәсәбәте ниндәй?" - тип һораным һәм был һорау, үкенескә күрә, яуапһыҙ ҡалды. Ә быларҙы бит белергә кәрәк, тап ошолар бөтөн нәмәнең нигеҙен тәшкил итә лә инде. Миҫал өсөн үҙемдең бынан 35 йыл элек Багдадта кино төшөрөүемде һөйләнем, кадрҙағы кеше икмәкте ергә ташлағас, аптырауҙан минең ҡулымдан камера төшөп китә яҙҙы. Ә уларҙың мәҙәниәтенән, донъяға ҡарашынан сығып ҡараһаң, был ғәҙәти хәл. Бына нимәһе менән башҡорт йәки башҡа милләттәр башҡаларҙан айырылып тора. Милли фильм ул - этнографик фильм түгел, унда иң тәүҙә халыҡтың күңеле сағылырға тейеш".\nЯҙылған: 07.11.16 | Ҡаралған: 766